text:
Kuthunjwe abantu esibhedlela eThekwini
2012-04-27 10:33
Durban - Sekuthunyelwe inqwaba yamaphoyisa esibhedlela eWestville eThekwini kulandela imibiko engakaqinisekiswa ethi kuthunjwe abesifazane ababili ngaphakathi ekhishini esibhedlela.
Abezindaba abasendaweni yesehlakalo bathi amaphoyisa ami ngomumo azama ukungenelela ekusizeni abesifazane abathunjwe ngumlisa mumbe.
Kuthiwa oyedwa walaba besifazane usethole ukulimala.
Umthumbi kusolakala ukuthi yindoda eke yalashwa kusona lesi sibhedlela.
Kuthiwa udokotela obekhona kwenzeka isehlakalo ukhe phansi.
Okwamanje amaphoyisa kanjalo nabezimo eziphuthumayo bebengakaqinisekisi lutho.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


c: text/html

text:
Kubulawe ibhungu kweyezikhothane
2013-01-16 07:45
Johannesburg - Ibhungu lasePimville, eSoweto, lendele koyisemkhulu kulandela ingxabano equbuke phakathi kwalo nezikhothane ngempelasonto, kusho umbiko weSowetan.
Izikhothane zidume ngempilo yobukhazikhazi nokuthanda izimpahla zikanokusho, nalapho izimbangi zihlangana khona bese kushiswa imiswenko.
UThato Motale, 18, wagwazwa kabili esifubeni ngoMgqibelo ebusuku, washonela endleleni eya esibhedlela.
Umzala kaMotale, 16, uthi ubenganakile ezihambela ngesikhathi kuqhamuka esinye sezikhothane simchapha ngenhlamba.
"Kuthe ebusuku ngalo lelo langa zabuya izikhothane, kwaqubuka impi kwagwazwa uMotale," esho.
Okhulumela amaphoyisa aseKliptown uConstable Zanele Bens uthe kuvulwe icala lokubulala, umsolwa uboshiwe.
- Landela
IzindabaNews24 kuTwitter
- News24

robotstxt: allowed

filter: keep


text:
Udedelwe esibhedlela uClinton
2013-01-03 10:59
Geneva- UNobhala woMbuso eMelika uHillary Rodham Clinton, usededelwe esibhedlela eNew York, ngemuva kwezinsuku ezintathu odokodela bethole ihlule legazi ekhanda lakhe.
Odokotela batshele uClinton ngoLwesithathu ebusuku ukuthi uyelulama futhi banethemba lokuthi uzolulama ngokugcwele, kusho okhululema uClinton uPhilippe Reines.
"Uselangazelela ukubuyela emsebenzini,” kusho uReines esitatimendeni, oqhube wathi uClinton nomndeni wakhe bayabonga ngezinga lokunakekelwa akuthole eNew York-Presbyterian Hospital.
UReines uthe imininingwane yokuthi angase abuyele nini emsebenzini uClinton izocaca ezinsukwini ezizayo.
UClinton selokhu angena esibhedlela ngeSonto, ngesikhathi odokotela bethola ihlule ekhanda lakhe kulandela ukuquleka ngasekuqaleni kukaDisemba, ngesikhathi esekhaya ephethwe yisisu, uClinton waquleka wawa washayeka ngekhanda phansi, kusho isikhulumi sakhe.
"Ngiyabonga umama usephumile esibhedlela usebuyela ekhaya,” kusho indodakazi kaClinton, uChelsea, ebhala ku-Twitter. Ngibonga kakhulu ukuthi odokotela bathi uzolulama ngokugcwele,”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ingabe amaKristu aphoqelelekile ukuthobela umthetho weTestamente elidala na?
Umbuzo: "Ingabe amaKristu aphoqelelekile ukuthobela umthetho weTestamente elidala na?"
Impendulo: Ukhiye wokuqondisisa lenkulumo ukuba sazi ukuthi umthetho weTestamente elidala wanikezwa isizwe sakwaIsrayeli, hhayi kumaKristu. Eminye yalemithetho yayinikezwe amaIsrayeli ukuba amthobele futhi amjabulise uNkulunkulu (njengemithetho eyishumi), kanti eminye yayibafundisa ibabonisa ukuthi ufanele ukukhonzwa kanjani uNkulunkulu (njengemithetho yemihlatshelo), eminye yalemithetho yayenzelwe nje ukwenza uIsrayeli ukuba ehluke kwezinye izizwe (njengemithetho yokudla nokwembatha). Akukho namunye kelemithetho esifanelwe ukuwugcina thina namuhla. Ngenkathi uJesu efa esiphambanweni, wawumisa ukuba usebenze umthetho weTestamente elidala (KwabaseRoma 10:4; KwabaseGalathiya 3:23-25; Kwabase Efesu 2:15).
Endaweni yomthetho weTestamente elidala, sesingaphansi komthetho kaKristu (KwabaseGalathiya 6:2) owokuthi, “uthande iNkosi uNkulunkulu wakho ngayo yonke intliziyo yakho, nangawo wonke umphefumulo wakho, nangayo yonke ingqondo yakho. Yilowo umyalo omkhulu nowokuqala. Owesibili ofana nawo uthi: Wothanda umakhelwane wakho njengalokhu uzithanda wena. Kuleyo miyalo emibili kubambelela umthetho wonke nabaprofethi” (NgokukaMathewu 22:37-40). Uma ngabe senza lezizinto ezimbili, sizobe sigcwalisa lokho uKristu afuna ukuba sikwenze, “Lolu wuthando lwethu kuNkulunkulu: ukulalela imiyalo yakhe; nemiyalo yakhe ayinzima” (I kaJohane 5:3).
Ngokuphathekayo nemithetho eyishumi ayithintene namaKristu. Kodwa ke imithetho eyisishiyagalolunye keleyo eyishumi iphindaphindiwe eTestamenteni elisha (ngaphandle kowodwa okhuluma ngokugcina iSabatha). Kusobala ukuthi uma sithanda uNkulunkulu singeze sakhonza abanye onkulunkulu noma izithombe. Uma sithanda omakhelwane bethu angeke sibabulale, sibaqambele amanga, senze ubuphingi, noma sifise lokho okungokwabo. Ngalokho ke asikho ngaphansi kwemithetho yeTestamente elidala. Sifanele sithande uNkulunkulu futhi sithande omakhelwane bethu. Uma senza lezozinto ezimbili ngokwethembeka, konke kuzolunga futhi zonke izinto zizohamba njengoba kufanele.
Buyela ekhasini lekhaya lesiZulu
Ingabe amaKristu aphoqelelekile ukuthobela umthetho weTestamente elidala na?


text:
Ubumbano olwenza sidlale kahle - Tshabalala
2013-01-30 16:24
Durban - Umdlali weKaizer Chiefs neBafana Bafana uSiphiwe Tshabalala uthi ubumbano nendlala yokufuna ukuwina yikho okugqugquzela iBafana ekutheni idlale kahle, njengoba kuqhubeka imidlalo ye-Africa Cup of Nations.
UTshabalala usho kanjena njengoba iqembu lilungiselela umzuliswano wesibili, okungamaQuarter-Finals, azodlalelwa enkundleni yezemidlalo iMoses Mabhida, ngoMgqibelo.
IBafana izodlala neMali, nayo engazibekile phansi.
“Kuningi okuqhubeka ngaphakathi enkundleni, sifana nomndeni," kusho uTshabalala ekhuluma nabezindaba.
“Siyazwana futhi sisebenza kanzima. Uma kumele sincomane siyancomana, siyimbumba."
Lesi sethenjwa saMakhosi, sike sashikisha ibhetshi okwesikhashana, nokho kulindeleke ukuthi sibonakale njengoba kuzoqhubeka imidlalo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uqhuba kahle uMandela - Ungqongqoshe
2012-12-10 16:53
Johannesburg - Owabe enguMengameli wezwe uNelson Mandela, uqhuba kahle kakhulu esibhedlela alaliswe kuso,” kusho uMnyango wezokuVikela ngoMsombuluko.
UNgqongqoshe uNosiviwe Mapisa-Nqakula ume wakhuluma nabezindaba, ngaphandle kwesibheslela soMbutho i-1 Military Hospital, ePitoli.
UMandela, 94, impilo yakhe yaqala ukuba ntekenteke kusukela ngo-2011.
"Uqhuba kahle kakhulu," kusho ungqongqoshe
"Kubalulekile ukuthi sikhuleke futhi udaba singaluthatheli phezulu."
IHhovisi likaMengameli nalo likhiphe umbiko lisho ukuthi utata, usesimweni esikahle esibhedlela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone umfundi engozini yemoto
2012-02-22 13:03
Mthatha – Kushone umfundi, kwalimala abanye abangu-11 ezingozini ezimbili ezenzeke ngaseMthatha e-Eastern Cape ngoLwesithathu, kusho i-Arrive Alive.
Umfundi oshonile ushayiswe yimoto emgwaqeni uR61 ngaseMthatha, kusho okhulumela i-Arrive Alive, uTshepo Machaea.
Engozini yesibili eyenzeke emgwaqeni uN2 phakathi kwaseMthatha nakuQumbu, kugingqike iveni ebiphethe izingane zesikole.
Kulimele abafundi abangu-11, kanye nabanye abadala ababili.
UMachaea uthi abalimele bayiswe esibhedlela saseMthatha.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
UMugabe uhalalisele uWendall
2011-08-05 16:30
Harare - UMengameli waseZimbabwe uRobert Mugabe ngoLwesine unikeze uWendall Parson okungomunye wabawina u-$50 000 kwi-Big Brother Africa kulo nyaka, uhlonishwe ngesidlo sasemini lapho ahlala khona.
UMugabe uphinde wanikeza uVimbai Mutinhiri u-$10 000, naye obeyingxenye yalolu hlelo.
Kanti uphinde wanikeza uStephen Muzhingi u-$50 000 njengoba aphumelela kuComrade ultra-marathon okwesithathu eNingizimu Afrika.
"Angizazi izinto ezenzeka kuleya ndlu,” kusho uMugabe, ebhekise kulolu hlelo.
"Lezi zinsuku ezingu-91 zibekelwe ukukuvivinya ukukhalipha kwakho, amandla onawo emzimbeni nangokwennqondo."
UParson, 23, uyena owine omklomelo ophezulu ka-$200 000 kwiBig Brother Amplified ngo- Julayi 31 benoKaren Igho waseNigeria.
Ngonyaka odlule uMugabe wanika uMunyaradzi Chidzonga u-$300 000 njengomthoba nhliziyo , kulandela ukuthi abalandeli bakhe basezweni lakubo bethi ukhishwe ngendlela engabanikanga ukuthula.
– "Like" ikhasi lethu ku-Facebook uze ukwazi ukujoyina inkulumo ngolimi lakho.
– Landela IzindabaNews24 kuTwitter.
- Sapa - AFP


text:
Kuzoboshwa ezinye izikhulu kolwaseLenasia
2012-11-26 14:02
Johannesburg - Ziyanda izikhulu ezizokhalelwa ngamasongo kaSigonyela eMnyangweni wezoHulumeni beziNdawo kanjalo nakowezeziNdlu eGauteng mayelana nezindlu ezakhiwa ngokungemthetho eLenasia.
Lokhu kuvezwe nguNobhala we-ANC esifundazweni uDavid Makhura nabambisene nabo ku-ANC - iSACP,
Cosatu neSanco - nabathe izakhamuzi ezithintekayo kumele ziveze ubufakazi ubukhombisa ukuthi kukhona imali eyakhokhelwa lezi zikhulu ezazidayisa umhlaba kahulumeni.
Lokhu kuvele ngesikhathi uMnyango neSA Human Rights Commission bevumelana ngokumisa ukudilizwa kwalezi zindlu.
Lesi sivumelwano siza ngemuva kokudilizwa kwezindlu ezingaphezu kuka-60 eLenasia.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
URihanna unikele ngo-$1.75m esibhedlela
2012-12-24 10:29
New York - Umculi ongaconsi phansi kwabaningi uRihanna unikele ngo-$1.75 million esibhedlela eBarbados ngesikhathi ekhumbula ugogo wakhe ongasekho emhlabeni, uDolly.
Lo mculi waphatheka kabi kakhulu ngesikhathi ugogo wakhe uClara 'Dolly' Braithwaite ehlaselwa yisifo somdlavuza ngoJuni 2012 wabe eseya esibhedlela iQueen Elizabeth Hospital eBridgetown.
Ingxenye yesibhedlela iqanjwe ngokuthi yiClara Braithwaite Centre for Oncology and Nuclear Medicine.
Utshele i-E! News: ''Lena bekuyindlela yami yokubuyisela okuhle eBarbados, ngokuthi nginikele, ngisize i-QEH ekuqhubekeni nohlelo lwayo lokulungisa … ngikholelwa ukuthi lokhu kuzokwenza umehluko ebantwini baseBarbados. Futhi ngikwenzela ukusiza izimpilo zabantu noma ukwelula isikhathi sempilo yabo.''
URihanna uchitha isikhathi sikaKhisimusi nomndeni wakhe eBarbados.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- BangShowBiz


text:
Usephinde wasala futhi uCele
2012-11-20 10:00
Durban - Lowo owayengukhomishana wamaphoyisa uBheki Cele akazange aqokwe yigatsha lakhe laseLamontville, eThekwini ukuthi abe yingxenye yekomidi eliphezulu likazwelonke ku-ANC, kubika iphephandaba iThe Witness ngoLwesine.
Umhlangano wenzeke ngeSonto ngemuva kokuhluleka kabili ukuhlangana ngenxa yokukhala ngamavoti akhwatshaniswayo.
UCele walaxazwa futhi yisifunda saseThekwini kulandela ukuqubuka kwezinsolo zokuthi ukhankasela labo abamelene noMengameli Jacob Zuma.
Lowo okhulumela uCele, uVuyo Mkhize, uthe uCele uyamukele imiphumela yasegatsheni nasesifundeni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Livelile iphoyisa ngelokudlwengula
2013-02-22 07:48
Johannesburg - Iphoyisa, 31, livele eNkantolo yeMantshi yaseDealesville mayelana necala lokudlwengula owesifazane eBoshof, kusho i-Independent Police Investigative Directorate ngoLwesine.
Okhulumela lolu phiko uMoses Dlamini uthe lesi sigameko kusolakala ukuthi senzeka ngoFebhuwari 17, ngesikhathi owesifazane, 21, waseWarrenton, eNorthern Cape, nabangani bakhe bephuma endaweni yokucima ukoma.
“Kusolakala ukuthi umsolwa naye wayekule ndawo yokucima ukoma. Isisulu, nesasiyintombi yomsolwa ngaphambilini, sabe sesicela umsowa asigibelise emotweni nabangani bayobekwa emakhaya,” kusho uDlamini esitatimendeni.
UDlamini uthi umsolwa waqala ngokugodukisa abangani wase ejikela isisulu wasidlwengula ngaphandle kokusebenzisa ikhondomu.
“Umsolwa washaya isisulu wasisabisa nangakusibulala.”
Umsolwa wabaleka waya ePotchefstroom, wagcina ngokuzinikela emaphoyiseni aseBoshof.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Usizwe yinkantolo obedelelwa kuFacebook
2013-02-04 12:01
Pretoria - Indoda yaseGoli ihleka yodwa ngemuva kokunqoba icala lokwedelelwa enkundleni yezokuxhumana iFacebook, ekade ilivulele omunye owabe engumngani wayo.
IJaji uNigel Willis ukhiphe isinqumo ngesonto eledlule, nokwenze kwacaca bha ukuthi abantu abadelela abanye kuFacebook, bangavulelwa amacala baphinde bagwetshwe, kubika iphephandaba iSaturday Star.
Amagama, elikammangali nommangalelwa, agodliwe.
Owesifazane wabhala ekhasini lalona wesilisa wathi: " Kazi kwenzekani kumuntu engangithi ungumngani wami weminyaka engu-15, kazi kwashintsha kuphi. Ukhumbule ukuthi ngihlale ngibona usizi ebusweni bamantombazane akho zonke izinsuku."
“Ngabe kumele sisole utshwala, izidakamizwa, isonto noma mhlampe zikhona ezinye izizathu ezenza uziphathe ngendlela oziphethe ngayo. Kazi uma uzibheka esibukweni udakiwe ubonani," kusho omunye wemibhalo.
Indoda icele inkantolo uthi ivimbe lona wesifazane, bese imtshela ayeke lo mkhuba wakhe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ubulale intombi kuxatshanwa
2012-11-06 12:03
Johannesburg - Amaphoyisa aseMthatha e-Eastern Cape, athi owesifazane oneminyaka engu-27 ubudala udutshulwe wabulawa yisoka lakhe, ngaphambi kokuthi nalo lizingqokloze ngesibhamu..
Indoda eneminyaka engu-35 ubudala, iye kubo kwentombi ngezithuba zawo-06:00 ekuseni, kuqubuke ingxabano phakathi kwabo, indoda yabe seyimdubula imbulala, kusho okhulumela amaphoyisa uLieutenant Colonel Mzukisi Fatyela.
Indoda lena izidubule ekhanda, isesimweni esibucayi esibhedlela iNelson Mandela Academic Hospital, kumanje iqashwe ngamaphoyisa esibhedlela, kutholakale isibhamu esiyi-9mm endaweni yesehlakalo.
Uma umsolwa ededelwa esibhedlela, uzokwethweswa icala lokubulala kanye nelokutholakala nsibhamu esingekho emthethweni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Luyakhathaza udlame eJonglei
2012-11-27 12:01
Juba - Siyakhula isibalo sabesifazane nezingane ezibulawa odlameni oluseSouth Sudan eJonglei, nolwasuswa ukubhekana ngeziqu zamehlo kwezigodi, kusho umbiko weDoctors Without Borders ngoLwesibili.
"Sekuhlaselwe izinkulungwane zabantu, kwabulawa inqwaba," kusho umbiko weMSF, noqhakambisa ukunyuka kodlame kusukela ngo-2011.
"Izimpilo zabantu baseJonglei zisengcupheni," kusho uChris Lockyear, noyimenenja yeMSF, waxwayisa ngokuthi kusazobheduka olunye udlame.
Lolu dlame lubandakanya nokwebiwa kwezinkomo okwenzeka phakathi kwezigodi eziyizimbangi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Uyavela osolwa kwelika-Anene Booysen
2013-02-11 08:33
Cape Town - Owesilisa osolwa ngokudlwengula, acwiye izicubu zomzimba nokubulala u-Anene Booysen, uzovela eNkantolo yeMantshi yaseBredasdorp mayelana nalesi sigameko.
UBooysen, 17, watholakala esigangeni ngoFebhuwari 2 elimele ngendlela exakile nokwagcina ngokuthi ashonele esibhedlela ngalobo busuku.
Ungcwatshwe ngoMgqibelo, kanti umngcwabo wakhe ubuhanjelwe ngamakhulu abantu eBredasdorp, eWestern Cape.
Kuboshwe amadoda amathathu ngokubulawa kukaBooysen.
Abanye ababili bazovela enkantolo ngoLwesibili.
Kuthiwa uBooysen wakhipha igama lomunye wabahlaseli bakhe ngaphambi kokuthi aphume umphefumulo.
NgeSonto, iSABC ibike ukuthi umholi weDemocratic Alliance uHelen Zille nomholi weqembu ePhalamende uLindiwe Mazibuko, bazoba yingxenye yombhikisho olwisana nokudlwengula ngaphandle kwePhalamende ngoMsombuluko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kumenyezelwe ubuholi obusha eChina
2012-11-15 10:01
Beijing - Iqembu elibusayo eChina iCommunist Party, lazise ngobuholi obusha obuphezulu eqenjini, nokuyigxathu ekubhekeke ukuthi libe nendima enkulu ekunyakaziseni umnotho waleli lizwe elingelesibili ngokunotha emhlabeni.
USekela Mengameli uXi Jinping, uzongena ezicathulweni zikaMengameli ophumayo uHu Jintao, uXi uphinde wanikwa isikhundla sokuhola iCentral Military Commission, kusho izindaba zeXinhua.
Amalungu abasha ebuholini obuphezulu ahlanganisa iMeya uLi Keqiang nesazi somnotho uWang Qishan, ekuthiwa uzobheka kakhulu ukulwa nenkohlakalo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
Ngisola uProsper ngokuhlaselwa kwethu - Tina
2012-12-17 08:45
Johannesburg - Kuphenduke amatafula ngesikhathi unkosikazi kasomabhizinisi uProsper Mkwaiwa, umculi we-Afro-pop uTina, emsola ngokuba ngungqondongqondo ekuhlaselweni kwabo, kubika iSunday World.
UTina noProsper badutshulwa besehhotela eMorula Sun esikhathini esingangenyanga esedlule ngowesilisa owathi abenze ucansi phambi kwakhe.
Umsolwa wabadubula wase ekha phansi, eshiya isibhamu ngemuva.
Bekunokuhlawumbisela ezinkundleni zokuxhumana ukuthi uProsper uyathinteka kulesi sigameko.
UTina ushaye ingwijikhwebu ngesikhathi eveza ukuthi uyamsola umyeni wakhe ngokuthi nguye owathumela umsolwa ukuba ambulale.
"Uma uProsper engasangithandi kungani engangishiyi pho?" kubuza le ntokazi ebikhala ingakwazi nokuzibamba.
Uthi umyeni wakhe akaze alale emzini wabo kusukela kwenzeka lesi sigameko.
UProsper uyazikhahlela lezi zinsolo njengoba ethi uTina umsola ngokuthi yizintombi zakhe ezifuna ukumbulala, nokuyinto engekho, esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Uphoxiwe KwaSwayimane uMazibuko
2013-02-05 10:03
Johannesburg - Umholi weDemocratic Alliance ePhalamende, uLindiwe Mazibuko, uvinjiwe emizamweni yakhe yokuvakashela ugogo, 82, waKwaSwayimane, KwaZulu-Natal, owadlwengulwa.
Iphephandaba iThe Times, likhiphe lo mbiko ngoLwesibili, lithi iqulu labantu abalinganiselwa ku-25, ebeliphethe izinto zokusebenza engadini livimbe uMazibuko.
Iqulu beliphethe izinto ezihlanganisa amageja, amafosholo, izimfologo, nezizenze.
Laba kuthiwe bebenika umphakathi amaphepha agqugquzela ukuthi akuxoshwe uMazibuko nabhelwe kanje: "Go die DA and your money, we don't want your help" okusho ukuthi "Hamba uyofa DA nemali yakho, asiludingi usizo lwakho".
Ikhansela le-African National Congress ewadini, uMduduzi Goba, uchaze lokhu kuvakasha kukaMazibuko wathi kuyindelelo.
Omunye usopolitiki ohlobene nogogo, unqabele abe-DA ukuthi bangene emzini kagogo.
"I-DA ayizange ifike ngesikhathi esanda kudlwengulwa ezinyangeni eziyisikhombisa ezindlule. Ngoba nakhu eseqala ukululama sebeyabuya bazomvusela amanxeba, i-DA izama ukuzokhankasa," kusho isihlobo.
UMazibuko udlulele esiteshini samaphoyisa esiseduze wafike wavula icala lokusatshiswa, evulela i-ANC.
UNobhala we-ANC esifundeni uSupa Zuma, ukuphikile ukuthi amalungu e-ANC avimbe amalungu e-DA.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Uhoxisiwe uBenni kowe-Afcon
2012-12-28 08:23
Johannesburg - Umgadli we-Orlando Pirates uBenni McCarthy nalowo odlalela iKaizer Chiefs u-Eric Mathoho bahoxisiwe esikwatini seBafana Bafana esizodlala kowe-African Nations Cup ngenxa yokulimala.
Ngokombiko we-soccerladuma.com, la badlali bobabili ngeke babe yingxenye yesikwati esizilolonga e-Orlando Stadium ngoDisemba 27 kuya ku-29.
Isikwati sikaGordon Igesund sinabadlali abangu-31 okwamanje kanti ngoDisemba 30 bazobe sebaziwa abangu-23 abazodlala kule midlalo ezoba kuleli ngoJanuwari.
UMcCarthy kuthiwa uhlushwa ngumsipha kanti uMathotho yena wathola ukulimala edolweni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kwaba yiphutha ukwamukela umsebenzi - Isikhulu
2012-10-05 14:07
Durban - UMnyango wezeMpilo KwaZulu-Natal uthi incazelo oyitholile ngokusula kwesikhulu sase-Addington Hospital, uKobus Kotze, osanda kuqokwa, uthi wenza iphutha ngokwamukela lo msebenzi kwasekuqaleni.
Owalo Mnyango uDesmond Motha ubekhuluma neNewswatch kulandela ukusula kulesi sikhundla kukaKotze ngoLwesithathu, nobekuwusuku lwesithathu ekulo msebenzi.
"Akazange abalule lutho ngaphandle kokuthi uzwa sengathi wenza iphutha ngokwamukela lo msebenzi - njengoba ethi uphindela e-Eastern Cape."
Ukuqokwa kukaKotze kwaqinisekiswa ngenyanga eyedlule njengoba kuqhubeka uphenyo ngokusebenza kwalesi sibhedlela esakhelene nolwandle eThekwini.
Lesi sibhedlela sishoda kakhulu ngabasebenzi nezinsizakusebenza.
"UMnyango uzoqhubeka nokuqinisekisa ukuthi konke kuhamba ngendlela kulesi sibhedlela."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Unesi ubuyele enkantolo kwelokudlwengula
2013-02-08 08:04
Johannesburg - Uphindele eNkantolo eNkulu yaseBloemfontein osolwa ngokudlwengula isiguli esasibangwa nezibi sinesifo somdlavuza eNational Hospital, kuleli dolobha.
UKodisang Moema, 34, uwaphikile amacala amabili okudlwengula abekwe wona.
Udokotela wezengqondo u-Adri Krieger wethule ubufakazi ngoLwesithathu ukuthi isiguli, 50, sase sife isingezansi isikhathi esingangonyaka ngesikhathi kwenzeka lesi sigameko esisolwayo.
UKrieger wathi kwaba nzima ukubona ukulimala kwesiguli nokukuchaza, wathi yize engeke asho ukuthi isiguli asidlwengulwanga futhi ngeke asho ukuthi sadlwengulwa.
Isiguli lesi sagcina ngokushona.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Makuthuthukiswe imfundo ephakeme - Nzimande
2012-12-18 14:31
Bloemfontein - Kumele linyuke inani labantu abasha abathola ithuba lokuqhuba izifundo zabo ngemuva kokuqeda u-matric, kusho uNgqongqoshe wezeMfundo ePhakeme uBlade Nzimande ngoLwesibili.
"Kumele sithuthukise umkhakha wamakolishi. Akuyona yonke intsha efuna ukufunda noma engathola ithuba lokuya enyuvesi," esho ngesikhathi kuqhubeka ingqungquthela ye-African National Congress e-University of the Free State eMangaung.
Kudingidwe imigomo ephathelene nezemfundo, phakathi kwezinye izinto, kule ngqungquthela.
UNzimande uthe kusazodingidwa kabanzi ngalolu daba ngokuhamba kwesikhathi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UGigaba ucele usizo nge-SA Express
2012-07-19 12:06
Johannesburg - Ungqongqoshe woMnyango wezamaBhizinisi oMphakathi uMalusi Gigaba uthe usecele uMcwaningi maBhuku Jikelele ukuthi angenelele kuphenywe ngezimali zenkampani i-SA Express, kusho umbiko weBusiness Day.
"Kungena umbiko, uthi uma ufuna ukuwulandelisisa uthole ukuthi kushoda ubufakazi bokuthi ungathatha izinyathelo," kusho umbiko kaGigaba.
Inkampani i-SA Express yahluleka ukubeka obala umbiko wayo wezezimali ngenhla yokungaqondi kahle kwezinto.
Izikhulu zenkampani zatshela iPhalamende ukuthi kunemali yentela engu-R32 million ecwilile, engeke ibuye kubaqoqi bentela.
Usihlalo wenkampani uLillian Boyle uthe basishayela ihlombe lesi sinyathelo sikaGigaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Kukhuzwe ukuhlukunyezwa kwezaguga
2012-11-05 08:19
Gabisile Ngcobo, The Witness
Durban - UNgqongqoshe wezokuThuthiswa koMphakathi KwaZulu-Natal, uWeziwe Thusi, ugxeke ukuhlukunyezwa nokubulawa kwabantu asebekhulile oShabeni, wabe esekhulekela nokuthula njengoba kuza ukhetho lokuchibiyela kuleli sonto.
Alinganiselwa ku-5 000 amalungu omphakathi, abehambisana nezikhulu eziqokiwe, abebe buthene etendeni elikhulu eVusuShaba Stadium ngosuku lomkhuleko.
Badumise kakhulu bedansa, becela ukuthula, nozinzo kwezepolitiki, ukuvikelwa kwabadala nokuba kuqedwe nya ukudlwengulwa kwabo.
kukhulekelwe ukuthula okhethweni oluzoba ngoLwesithathu ku-Ward 4 Oshabeni.
Lolu khetho luze ngemuva kokudlula emhlabeni kwekhansela uNtombenhle Gcabashe kulandela ukugula.
Umkhankaso walesi sikhundla usuze nodlame kwabe-ANC, njengoba muva nje kwabulawa uSihlalo wegatsha uDumisani Malunga kanye noNobhala uBheko Chiliza abadutshulwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Kutjho ukuthini ukwamukela uJesu njengoMphulusi wakho ngokwakho?
Umbuzo: Kutjho ukuthini ukwamukela uJesu njengoMphulusi wakho ngokwakho?
Ipendulo: Sewumamukele uJesu njengoMphulusi wakho ngokwakho? Newuzawuzwisisa kuhle umbuzo lo, kufuze qangi uzwisise amabizo athi “Jesu Krestu,” “komuntu,” nelithi “uMphulusi.”
Ngubani uJesu Krestu? Abantu abanengi bamamukela uJesu Krestu njengendoda elungileko, uthijhere omuhle, nofana nokuthi umporofidi kaZimu. Izinto lezi ziliqiniso ngoJesu, kodwana azimhlathululi ngokuzeleko bona ungubani. IBhayibhili isitjela bona uJesu nguZimu ambethe umzimba wenyama, uZimu amumuntu (qala UJwanisi 1:1, 14). UZimu weza ephasini azosifundisa, asipholise, asilungise, asilibalele—begodu asifele! UJesu Krestu nguZimu, uMbumbi, IKosi ekulu kiwo woke. Sewumamukele uJesu lo?
Khuyini uMphulusi, begodu kuba yini sitlhoga uMphulusi? IBhayibhili isitjela bona soke sonile; soke sizenzile izenzo ezimbi (Roma 3:10-18). Njengomphumela wesono sethu, sifanelwe lilaka lakaZimu nokobana asahlulele. Isijeziso okungiso kwaphela esisifaneleko ngezono esizenze kuZimu ongalinganiseki nonganasiphelo kukujeziswa ngokungapheliko (Roma 6:23; Isambulo 20:11-15). Kungalokho sitlhoga uMphulusi!
UJesu Krestu weza ephasini wafa ebujamweni bethu. Ukufa kwakaJesu bekuyikokhelo engalinganiseki yezono zethu (2 Korinte 5:21). UJesu wafa bona abhadele umlandu wezono zethu (Roma 5:8). UJesu wabhadela inani bona thina kungatlhogeka bona sikwenze. Ukuvuswa kwakaJesu kwabafileko kwafakazela bona ukufa kwaKhe bekulingene bona kubhadele umlandu wezono zethu. Kungebanga lalokho uJesu kunguye tere uMphulusi (Jwanisi 14:6; Izenzo 4:12)! Uyamethemba uJesu njengoMphulusi wakho?
UJesu Mphulusi wakho “ngokwakho” na? Abantu abanengi baqala ubuKrestu njengokuya esontweni, ukwenza amasiko wesonto, nokungezi ezinye izono. Lokho akusibo ubuKrestu. UbuKrestu beqiniso buhlobo bobuntu noJesu Krestu. Ukwamukela uJesu njengomphulusi wakho kutjho ukubeka ikholo lakho ngokwakho nethemba kuYe. Akakho umuntu ophuluswa ngekholo labanye. Akakho umuntu ophuluswa ngokwenza izenzo ezithileko. Indlela yinye kwaphela yokuphuluswa kukwamukela uJesu ngokwakho abe Mphulusi wakho, uthembele ekufeni kwakhe bona kuyikokhelo yezono zakho nokuthi ukuvuswa kwakhe kukunikela ukuphila okungapheliko (Jwanisi 3:16). UJesu uMphulusi wakho ngokwakho na?
Newufuna ukwamukela uJesu Krestu njengomphulusi wakho ngokwakho, itjho amezwi alandelako kuZimu. Khumbula, ukutjho lo nofana ingaba nangimuphi omunye umthandazo ngekhe kwakuphulusa. Kuthembela kuKrestu nomsebenzi wakhe opheleleko esiphambanweni kwaphela okungakuphulusa esonweni. Umthandazo lo sewuyindlela yokuzwakalisa kuZimu ikholo lakho kuYe begodu umthokoze ngokukwenzela bona uphuluswe. "Zimu, Ngiyazi bona ngikonele begodu ngifanelwe sijeziso. Kodwana ngikholelwa bona uJesu Krestu wathatha isijeziso esifanele mina kuzakuthi nengibonisa ikholo kuYe ngilitjalelwe. Ngiyasamukela isipho sakho sokulibalela begodu ngibeka ithemba lami kuWe bona ngiphuluswe. Ngiyamamukela uJesu njengoMphulusi wami. Ngiyathokoza ngomusa omkhulu nokulibalela kwakho – isipho sokuphila okungapheliko! Amen!"
Sewusenzile isiqunto ngoKrestu ngonobangela walokho okufunde la? Nengabe kunjalo, sibawa ugandelele ekunubheni ethi "Namhlanjesi sengimamukele uKrestu” ngaphasi.
Kutjho ukuthini ukwamukela uJesu njengoMphulusi wakho ngokwakho?


text:
Kuboshwe umshayeli kandunankulu waseKZN
2012-08-01 08:29
Durban - Kuboshwe umshayeli kaNdunankulu waKwaZulu-Natal uZweli Mkhize ngezinsolo zokubanjwa ehamba ngesivinini eseqile eshayela edle amanzi amponjwana kuN2 ngaseMthunzini, kubika iThe Witness ngoLwesithathu.
Ngokwemithombo yaleli phephandaba izinga lotshwala egazini likalwe laba ngu-0.84 nokuyisilinganiso eseqe ngokuphindiwe ku-0.05 ovumelekile.
Ubanjwe ehamba ngo-183km/h emgwaqeni okuvumeleke u-120km/h kuwona ngoLwesibili ebusuku.
OweRoad Traffic Inspectorate Zinhle Mngomezulu ukuqinisekisile ukuthi lo wesilisa oboshiwe ungumshayeli kaMkhize.
Okhulumela uMkhize uNdabezinhle Sibiya uthe undunankulu ubengekho emotweni ngaleso sikhathi.
Akucaci noma le ndoda ibishayela imoto yayo noma eyoMbuso na.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ushumpulwe ikhanda umsolwa eMali
2012-08-10 07:47
Bamako - Izihonga zamaSulumane enyakatho neMali zishumpule owesilisa ikhanda zimjezisa ngokweba, kusho okhulumela le nhlangano njengoba ikhula imizamo yayo yokubusa kuleliya lizwe.
U-Adnan Abou Walid Saharaoui, okhulumela iMovement for Unity and Jihad in West Africa, ngoLwesine uveze ukuthi lo wesilisa ubulawelwe e-Ansongo ngoLwesithathu.
Izikhulu zisole lo wesilisa ngokweba isithuthuthu.
IMali isezinxushunxushwini njengoba kuke kwavukelwa umbuso ngoMashi.
- Landela
IzindabaNews24 kuTwitter
- Sapa - AP


text:
Basazothwala kanzima abashayeli ngophethiloli
2013-02-22 14:02
Johannesburg – Kubukeka sengathi abashayeli bezimoto basazoqhubeka nokudonsa kanzima njengona sekumenyezelwe okunye ukunyuka kukaphethiloli ngenyanga ezayo.
Ukuguquguquka kwentengo kaphethiloli usuku nosuku ngoJanuwari bekudalwa ukuntenga kwerandi uma liqhathaniswa nedola laseMelika, kanti uFebhuwari wona uze nokunyuka kwamanani kawoyela emhlabeni.
Ngenyanga eyedlule, uphethiloli unyuke ngo-41cents ilitha.
UMnyango wezokuMbiwa Phansi naMandla kulindeleke ukuthi unyuse uphethiloli ngo-75 cents ilitha kusukela ngoMashi 6.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kwebiwe imoto kaKhulubuse
2012-10-23 10:28
Durban - Kwebiwe imoto kanokusho yomshana kaMengameli uJacob Zuma, noyisikhulu semayini i-Aurora, uKhulubuse Zuma, ngesikhathi ipakwe ngaphandle kwesitolo sakwaKentuky Fried Chicken, eMbilo.
Imoto ibishayelwa unogada wakhe uZuma, obeye eKFC ukuyothenga ukudla ngesikhathi ekhonjwa gesibhamu, kubika iDaily News.
Imoto ngeyohlobo lweBMW 740i, kwenzeke lokhu uZuma esele ekhaya lakhe eDurban North.
Umthombo wethu uthe: “Bamkhombe ngesibhamu ekhanda base bethi akabatshele ukuthi ishayelwa kanjani. Kubukeka sengathi lolu hlobo lwemoto olunobuchwepheshe besimanje ibibaxakazisa labalisa."
Unogada ube esezama ukubatshengisa ukuthi idunyiswa kanjani kodwa babenokwethuka ngesikhathi bezwa ukuthi ekabani.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Amaphoyisa angipitshiza 'amazambane' - Isisulu
2013-01-08 09:00
Johannesburg - Isakhamuzi saseSwartruggens, eNorth West, sesiphumele obala sagxeka amaphoyisa esithi asishaya asipitshiza "amazambane" aso, kubika abezindaa zeSowetan.
UMoeti Dibetso uthi wahlukunyezwa ngamaphoyisa, esiteshini sawo eSwartruggens, mhlaka-22 Disemba.
UDibetso nabanye abayisishiyagalolunye abasebenza emayini, kanye nentombi yakhe, babiza amaphoyisa ngesikhathi kuqubuka ingxabano phakathi kwabahlali baselokishini laseBorolelo.
Uthi wabe esethathwa eyiswa esiteshini samaphoyisa wafike washaywa.
"Iphoyisa langikhahlela esifubeni, langipitshiza "amazambane," kusho uDibetso,
othi walala esibhedlela ngemuva kwalokhu kuhlukunyezwa.
Iphoyisa elikhulume nabezindaba lithe kwenzeka iphutha uDibetso wanikwa inombolo yecala ekungasilo elakhe.
"Babemnyakazisa nje bezama ukumethusa. Ngathi uma ngibhekisisa icala abhekene nalo, ngathola ukuthi unikwe inombolo ekungasiyo eyakhe," kusho iphoyisa.
UDibetso usevule icala lokushaya ngenhloso yokulimaza.
Okhulumela amaphoyisa aseSwartruggens uCaptain Jerry Mpapo ukuqinisekisile ukuya kwamaphoyisa emzini kaDibetso, wathi amaphoyia ayaphika ukuthi lona washaywa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
I-SARS ingase ishaqe impahla kaMalema
2013-01-31 12:03
Johannesburg - Abakwa-SA Revenue Service (Sars) sebefake amaphepha eNkantolo eNkulu yasePitoli ngenhloso yokuba kushaqwe impahla kalowo owabe engumengemali wophiko lwentsha lwe-ANC uJulius Malema, kusho umbiko ngoLwesine.
ICity Press ku-website yayo ibike ukuthi, ngokwamaphepha afakwe enkantolo, uMalema ukweleta uSars u-R16 million, kanti futhi “akanamali, okusho ukuthi ngeke akwazi ukukhokha lesi sikweletu sakwa-Sars”.
UMalema nommeli wakhe bazosenza namhlanje ngoLwesine isinqumo sokuthi basiphikise yini lesi sicelo.
Uma lesi sicelo siphumelela noma singaphikiswa, yonke impahla kaMalela – ehlanganisa umuzi wakhe oseSandton, nomunye umuzi wakhe kanye namapulazi akhe – ziyothathwa bese zidayiswa esidlangalaleni ukuze imali eyotholakala kukhokhwe ngayo izikweletu zakhe.
ICity Press ibike ukuthi, ngokwemiqulu efakwe enkantolo, abakwa-Sars basalile isicelo sikaMalema sokuboleka u-R4m ukuze akhokhe imali yentela eze ifinyelele kweyango-2011, ngenxa yokuphambana kwenkulumo yakhe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Akuhambi kahle ngamathikithi e-Afcon eThekwini
2013-01-16 14:04
Durban - Ayisilinganiso esiyikota kuphela amathikithi asethengisile emidlalo ye-Africa Cup of
Nations, ekubhekeke ukuthi idlalelwe enkundleni iMoses Mabhida Stadium, eThekwini.
Abekomidi iLocal Organising Committee (LOC), bakhiphe lo mbiko ngoLwesithathu bethi idolobha lizosingatha imidlalo eyisithupha, ehlanganisa umdlalo wama-quarter-final
nama-semi-final.
Akubukeki neze kuhamba kahle ngokuthengiswa kwamathikithi, njengoba namanje ungekho umdlalo ekubikwe ukuthi asephelile amathikithi awo.
Inkundla izosingatha umdlalo weNingizimu Afrika ne-Angola, ngoLwesithathu oluzayo, iphinde isingathe omunye wayo iNingizimu Afrika neMorocco, mhlaka-27 Febhuwari.
“Asikathengisi amathikithi amaningi, empeleni sithengise kuphela u-25%. Kumele kwenziwe okuthize ukuqguqguzela abantu ukuthi bathenge amathikithi," kusho uSihlalo ekomidini uChief Mwelo Nonkonyana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Isigwebo sentambo emaphoyiseni abulala
2012-12-20 07:47
Nairobi - Inkantolo yaseKenya ikhiphe isigwebo sentambo emaphoyiseni ayisithupha atholakala enecala lokubulala osomatekisi abayisikhombisa ngesikhathi kunodlame ngo-2010.
UJaji Fred Ochieng uthe amaphoyisa asebenzisa isihluku esingamukelekile ngesikhathi edubula abashayeli ngezinhlamvu ezingu-61 eNairobi.
Amaphoyisa athi labo somatekisi babeyingxenye yesigejana sezigebengu esaziwa ngeMungiki.
Abazibonela kwenzeka lokhu bathi usomatekisi ngesikhathi bebulawa babengahlomile kanti futhi abazamanga ukulwisana namaphoyisa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuhlaselwe umndeni e-E Cape
2013-01-08 13:01
Johannesburg - Kuhlaselwe ngezibhamu umndeni waseKayser's Beach, ngase-East London, kwashaqwa imali, kusho amaphoyisa ase-Eastern Cape.
"Umndeni lona ubulele ngesikhathi amadoda amathathu angaziwa engena emkhukhwini efuna ngo dli imali,” kusho okhulumela amaphoyisa uCaptain Stephen Marais.
Izigilamkhuba zikhale zemuka nesamba semali engaziwa kanye nobucwebe, lesi sehlakalo senzeke kuqeda ukushaya ihora lesithupha ekuseni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ikusasa leBafana lihle: Pitso
2011-08-12 12:40
Johannesburg – Umqeqeshi weBafana Bafana, uPitso Mosimane uthi ikisasa leqembu lesizwe libukeka lilihle emuva kokubona uThulani Serero noDaylon Claasen bedlala kahle emdlalweni neBurkina Faso ngoLwesithathu, kubika iFootball365.co.za.
Njengoba abadlali abafana noSteven Pienaar noReneilwe Letsholonyane bebelimele, uMosimane uthole ithuba lokudlalisa abadlali abasemncane.
Abanye abadlale kahle u-Andile Jali noThanduyise Khuboni.
UMosimane ulungisela iqembu elingadlala kwiNdebe Yomhlaba ka-2014 ezobajelwa eBrazil.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter.
- News24


text:
Siyohlukaniswa ukufa noMalema - Ungqongqoshe
2013-02-06 10:05
Johannesburg - Ngingumngani omkhulu noJulius Malema futhi sizohlukaniswa ukufa naye, lawa ngamazwi kaNgqongqoshe wezokuHlaliswa kwaBantu neziNdaba zoMdabu eLimpopo, uClifford Motsepe.
Ubephendula imibiko ethi uMnyango wakhe wagixabeza ithenda izinkampani eziyamaniswa nalowo owayengumengameli we-ANC Youth League uMalema, yokuthi kwakhiwe izindlu zomxhaso, kubika iSowetan.
UMotsepe uthe akukho okusolisayo ngokunikezwa kwalezi zinkampani la mathenda nguMnyango wakhe "ngoba zakhethwa ngaphansi kohlelo lokuthi zizokwazi ukubhekana nomsebenzi".
Imibiko ithi lo Mnyango wakhiphela uMalema nobhululu bakhe amathenda ezigidi zamarandi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
'Angikuzondi ukuba mnyama'
2011-11-14 12:11
Mshoza
Johannesburg – Kwangena iMercedes-Benz emnyama ephakini eseHyde Park Mall, enyakatho yeGoli. Le yinhle angangoba kujika amakhanda eyibuka. Umuntu wesifazane ophuma kuyona kukhulunywa ngaye yonke indawo.
Uyashisa egqoke ingubo enombala ophuzi nomnyama futhi embambayo.
Ubuso bakhe bulingana kahle kanti ebusweni ukhanya njengelanga.
Yisihlabani sekwaito, uMshoza, noma uMiss J igama asezibiza ngalo manje, futhi uhlukile kunendlela akhule ngayo eyi-tom boy esasimthanda ngayo ngeminyaka yawo-90.
Usanda kwenza isikhumba sakhe ukuthi sibe mhlophe njengesomlungu.
"Kufanele abantu bakhululeke," kusho lo mculi oneminyaka engu-28 ozalelwe eSoweto. "Ngikhathele ukulalela abantu bengitshela okufanele ngikwenze, ukuthi ngiphile kanjani impilo yami. Uma becabanag ukuthi ukwenza isikhumba sibe mhlophe yingoba angizethembi, baqambe beshilo..."
– Le ndaba ungayithola iphelele kuDrum.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- Drum


text:
Imali eningi kahulumeni iya emiholweni
2012-11-28 14:04
Johannesburg - Imali eningi kahulumeni iya emiholweni, kanti ukhokhela enhle imali le - cishe u-40% wabantu abamnyama abahola kakhulu eNingizimu Afrika abasebenzela uhulumeni.
Uhulumeni udukise abantu baseNingizimu Afrika ngemali yesabelomali esetshenziselwe ukukhokhela abasebenzi bomphakathi, kusho iProphet Analytics ngoLwesithathu.
“Uhulumeni unephutha uma ethi u-35% kuphela wesabelomali osetshenziselwa amaholo. Empeleni u-88%...,” kusho umhlaziyi uPeter Aling esitatimendeni.
Uhulumeni uphinde wadukisa abahlaziyi ngesikhathi eveza ukuthi uyavumelana nokukhuphulela abasebenzi bomphakathi amaholo ngo-5.4%, kusho yena.
Lokhu kuvezwe umbiko wocwaningo lwe-Prophet Analytics’ lwesigaba sesine sonyaka ka-2012 iLabour Market Navigator Report.
Umbiko uveza ukuthi akhuphukile amaholo abasebenzi abamnyama abasebenzela umphakathi kanye nesibalo sabamnyama abasebenzela uhulumeni.
Eminyakeni eyishumi edlule, isibalo sabantu abamnyama abasebenzela umphakathi sinyuke sisuka ku-42 saya ku-74%, kanti kumanje cishe u-40% wabantu abamnyama baseNinguzimu Afrika abahola kakhulu yilabo abasebenzela uhulumeni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
I-ANC ithuswe inkulumo yeMKMVA
2012-10-26 08:10
Johannesburg - I-African National Congress ithi ayithokozile ngesexwayiso esikhishwe ngaboMkhonto we Sizwe Military Veterans' Association (MKMVA), abaxwayise uSekela Mengameli uKgalema Motlanthe bathi angalungeneli ukhetho lobengameli eqenjini, azame ukuncintisana noMengamelli uJacob Zuma.
"Le nkulumo ingukwesabisa, iphambene noMthethosisekelo weqembu, umthetho uvumela nanoma ngubani oyilungu ukuthi angenele ukhetho lwezikhundla," Kusho umkhulumeli weqembu uJackson Mthembu.
"Ayikho neze indawo yokwesabisa ezinhlakeni ze-ANC."
Ngesonto eledlule iMKMVA yaxwayisa uMotlanthe yathi uma ezama ukuncintisana noZuma, ngeke imeseke.
"Sizomeseka uMotlanthe kwesesekela, kodwa uma eke wazama ukuncintisana noZuma, sizokweseka uCyri Ramaphosa kwesikasekela mengameli," kusho isitatimende sikaSihlalo weMKMVA uKebby Maphatsoe.
I-ANC kulindeleke iye okhethweni lwezikhundla eMangaung, ngenyanga kaDisemba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Cape Town - Lukhulu luyeza luyanyelela uma iNingizimu Afrika ingayeki umkhuba wayo wokuthumba abantu, ukubabulala bacwiywe izicubu zabo kuphinde kuhlukunyezwe nezingane.
Lawa ngamazwi omprofethi uBonginkosi Mnukwa, owabe ekhuleka nontamolukhuni u-Eugene Terre'Blanche namanye amalungu e-AWB, ngenhloso yokuthi baguqule ukuphila kwabo.
Umnukwa uthi uMoya oyiNgcwele umtshele ukuthi akakhulume nabantu bayeke imikhuba yabo emimbi. Uthi uyafisa abantu bangakuthathi kancane lokhu akushoyo, kungenjalo kunesiqalekiso esizokwehlela izwe.
Sibuze abafundi neZindaba News24 imibono yabo ngokusho komphrofethi kanjalo nangalokho abakholwa ukuthi kungenziwa ukuzam ukuhlenga izwe.
Babeke kanje:UFezifiso Neh Thusini
uthe: Okokuqala nje akuhlonishwanwe ezweni, izingane zazise abantu abadala kunciphe nalokhu kuqoma kwengane zincane ngoba engekho ozozitshela zithi zivunwa amalungelo.
Akuyekwe ukuvumela abantu bokufika ukuthi bangene kalula kuleli, ekubeni bengaziwa ukuthi bazokwenzani.
UMavis Ka Buleni Zulu
uthe: Mina ngithi izwe lethu uma lingase lishintshe le mithetho: Ukuhushulwa kwezisu, ukushadana kwabantu ababulili bunye, ukudayiswa kwemizimba, bese kuyekwa ukuthakatha.
Asibuyele kuNkulunkulu, uyakuba nomusa kithi njengezwe.
ULuzuko Tshingana
uthe: Lokhu okushiwo nguMnukwa kuyiqiniso, abantu kumele baphaphame.
Kakade izwe lethu liqalekisiwe, abaholi babeka uNkulunkulu ngemuva, yiloyo naloyo akathandaze acele intethelelo alwele insindiso yakhe.
Izinto zisazokuba nzima kakhulu.UNkosinathi Ngwane
uthe: IBhayibheli likubeke ngokusobala ukuthi izikhathi zokugcina zoba njengalezi esiphila kuzona.
Kuyokwanda ububi, ngenxa yomoya wesikhathi osebenza kubantu, ayikho into entsha nethusayo, ngaphandle kokubulawa kwabantu.
Ziningi izinto ezenziwayo ezingamahlazo nokungcola, ezinye ziyizimfihlo. IBhayibheli lasixwayisa ngalesi siskhathi.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Bazifunela imali abantu ngokhisimusi - Ucwaningo
2012-12-14 16:27
Cape Town - Okungenani u-60% wabantu baseNingizimu Afrika uhlela ukusebenzisa imali engatheni, ukuthenga izipho, ngalesi sikhathi samaholidi kaKhisimusi.
Lokhu kuvezwe ngumbiko wocwaningo lwakwaDeloitte.
Ucwanigno luthi abantu bangajabulela kakhulu ukuthola imali, kube yisona sipho sabo sikaKhisimusi.
Kuvele ukuthi u-41% wabantu uzothola kuphela izinto ezingabizi kangako, ezifana noshokholedi, i-CD, incwadi noma okuthile kokuzicwala.
U-24% wabantu uthe ungakujabulela ukuthola iselula yohlobo oluphambili noma i-computer eyi-tablet.
Kuvele ukuthi abaningi bazothola imali engaphansi kwaleyo abayenze ngonyaka ofile, nokho bathe bazimisele ukuqinisa kakhudlwana ekuthengeni ukudla.
Abantu abaku-80% bathe bazonciphisa ezintweni zobumnandi.
"Abantu baseNingizimu Afrika babhekene nezingqinamba ezihlanganisa ukumba eqolo kwempilo yonkana, imfundo iyabiza nezinye izinto eziningi,” kusho isikhulu sakwaDeloitte uRodger George.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Finance24


text:
Usemningi umsebenzi osihlalele - Igesund
2012-10-17 07:38
Johannesburg - Umqeqeshi weBafana Bafana uGordon Igesund ubebathwele ngeqoma abadlali bakhe kulandela ukuthi benqobe ngo 2-1 ngesikhathi bebhekene neKenya eNairobi ngoLwesibili ebusuku, kubika iKickOff.com.
IBafana, nehlezi kunombolo 76 emazweni omhlaba kwezebhola, ibhukule kunzima enkundleni yezemidlalo iNyayo National Stadium, nebingekho esimweni esikahle.
U-Igesund uthi weneliseke kakhulu ngendlela amasosha akhe azinikele ngayo.
“Kumele ngibancome abafana, badlale ibhola elincomekayo, babhukula, bazinikela ngakho konke," esho ngemuva komdlalo.
“Kuyajabulisa ukunqoba, kodwa kusekuningi ekumele kwenziwe. Kungenzeka ukuthi ngiqale ngiqalaze isikwati engisidingayo kowe-Africa Cup of
Nations.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kushone 10 kucwila isikebhe eMalaysia
2012-12-20 10:11
Kuala Lumpur - Abantu base-Indonesia abeqe umngcele ngokungemthetho, okubalwa nabesifazane ababili abebezithwele, bagwilizile ngesikhathi kucwila isikebhe sabo ogwini oluseMalaysia, kusho izikhulu zezasemanzini ngoLwesine.
Kutholakale izidumbu zabesilisa abahlanu nabesifazane, kusho isikhulu samaphoyisa asemanzini uMohammad Muhi etshela i-AFP.
Kuthiwa laba bebebuyela e-Indonesia besuka eMalaysia.
UMohammad uthi bathungatha abanye abantu njengoba kungenzeka ukuthi isikebhe lesi besithwele abantu abacela ku-35.
"Sithole izidumbu eziyishumi, siyaqhubeka nokusesha ogwini," esho.
- Landela
IzindabaNews24 kuTwitter
- Sapa - AFP


text:
Kuhlaselwe kwabulawa amaphoyisa angu-31 eKenya
2012-11-12 16:24
Nairobi - Sesenyuke safinyelela ku-31 isibalo samaphoyisa abulewe enhla neKenya, esehlakalweni sokuhlaselwa kwawo, kusho izikhulu khona ezweni.
"Kuphinde kwatholakala ezinye izidumbu ekuseni, simi ku-31 isibalo samaphoyisa abulewe, amanye ayisishiyagalolunye ayelulama esibhedlela," kusho okhulumela amaphoyisa u-Eric Kiraithe.
"Sekuqiniswe kakhulu ezokuphepha," esho.
Amaphoyisa kuthiwa abethungatha amasela emfuyo ngesikhathi ehlaselwa ngoshayasibhamu ngoMgqibelo, esifundeni iBaragoi.
Abahlaseli bebevele besolwa ngokufa kwabanye abantu abangu-13, ababulawa ngenyanga ka-Okthoba, laba bebelandelwa ngamaphoyisa ngemuva kokuthi kudlule isikhathi ababebekelwe sona ukuthi babuyise imfuyo abayeba.
Ukwebiwa kwemfuyo sekuke kwaqubula izimpi kubahlali, akujwayelekile ukuthi kuhlaselwe abomthetho.
USihlalo ekomidini lezokuphepha ePhalamende uWilfred Kapondi, uthi kuyethusa lokhu kuhlasela.
"Ukubulawa kwamaphoyisa angaphezu kwangu-30, ngesikhathi esisodwa, yinto yokusukunyelwa phezulu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kwakuliwa nabavukuzi - Mpofu
2013-02-06 16:39
Johannesburg - Isiteleka sasemayini iLonmin, eMarikana kungashiwo kuthiwe siyisenzo sobugebengu bodlame olubhekiswe kubavukuzi ababesesitekeni, kusho ubufakazi bommeli obethulwe ngaphambi kweKhomishana kaFarlam.
Ummeli walaba abalimala uDali Mpofu, uthe kuzoqophiswanwa kuze kube sekugcineni ngalolu daba lwenhleklele eyenzeka eNorth
West, ngenyanga ka-Agasti ngonyaka owedlule.
"Sizoqophisana, ama-email akhomba ukuthi kwakukhona ingcindezi ekhona ebekwe phezu kwamaphoyisa kanjalo nohulumeni," esho ekhuluma ngaphambi kwale khomishana ehleli eRustenburg, eNorth West.
"Indawo ekwabe kuqhubeka kuyo isiteleka, kwabe kuyindawo ekahle ekwakungahlukunyezelwa kuyo abavukuzi."
UMpofu uvuse indala yama-email abe ephakathi komqondisi waseLomnin uCyril Ramaphosa kanye nomunye umphathi ophezulu.
Inhloso yekhomishana ukuthola kabanzi ngalokhu okwenzeka ngesikhathi kudutshulwa kubulawa abavukuzi abangu-34 abadutshulwa ngamaphoyisa besegqumeni eliseduze nemayini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
LUNGI LANGA
USOLA ababhali ngokuthathela izinto phansi ngokungaphumeleli kwezincwadi zabo umbhali osemncane osanda kwethula incwadi ekhuthaza abesifazane.
Ngesikhathi incwadi yakhe yokuqala ingahambi kahle kwakubukeka sengathi akukho okuzolunga kuNksz Mbali Xulu (32) osanda kwethula incwadi yakhe entsha ethi Undying Spirit of a Woman 2.
Le ncwadi azoyethula ngokusemthethweni maduze uzimisele ngokuthi yenze ngendlela ehlukile kule enye. Uthe ufunde lukhulu ekungahambini kahle kwencwadi yakhe yokuqala.
“Ngike ngibone ukuthi ukube ngenza zonke izinto ezifanele ngabe incwadi yami yadayisa kahle. Nganikela okukhulu ngempumelelo yayo kubantu engangisebenza nabo ngoba ngangizitshela ukuthi yibo okufanele bangisize ekutheni idayise,” kusho uNksz Xulu.
Uthe leli yiphutha elenziwa ngababhali abaningi abasuke beqala ukubhala.
“Ababhali abaningi abakunakekeli ukusabalalisa umsebenzi wabo kwezinye izindawo. Uthola umuntu elinde ukuthi kube nabantu abatshela abanye ngomsebenzi wakhe kepha yena ahluleke ukuzenzela lokho. Mina angizange ngiyifake nasezitolo incwadi yami ngoba ngangingazi ukuthi ngingenze njani,” kusho lo mbhali.
Kulokhu uzimisele ngokwenza okuhlukile mayelana nokusabalalisa ulwazi ngencwadi yakhe ngoba useqalile ukuzimbandakanya nabenza imicimbi yokuhaya izinkondlo okuyinto angayenzanga ngesikhathi ethula incwadi yokuqala.
Incwadi yakhe yokuqala yayikhuluma kakhulu ngezimpi abesifazane abahekene nazo kanti nakule akaphumanga kuleso sifundo.
Kuleya ncwadi wayekhuluma kakhulu ngezinto adlule kuzo njengomuntu wesifazane.
Ifana nesifundiso lapho athatha khona ithuba lokukhuluma nabesimame ngezinto ezifana nokubekezela uma befuna ukuphumelela kulokho abafuna ukukwenza.
“Injongo yami ukuthi abesifazane bafunde lukhulu kulokhu kwengikubhalayo. Ngifuna wonke umuntu wesimame ofunda le ncwadi akwazi ukuthola ithuba lokubona izinto ezingezinhle abanye abantu besimame abadlule kuzo. Kepha khona lapho kumele bazi ukuthi bangakwazi ukuqhubekela phambili yize sebedlule kuzo. Okubalulekile ukuthi bazibuke njengezimo ezingabakhulisa,” kusho uNksz Xulu.
Uthe okumkhuthaze ukuthi abhale enye incwadi emuva kokuhluleka kweyokuqala kube ngamazwi enkondlo yakhe ethi I refuse to give okuyiwo amnika amandla nethemba lokuqhubekela phambili.
UNksz Xulu osebenza njengomcwaningi mabhuku kwaSouth African Revenue Services uthe ukubhala kwakuvele kusenhliziyweni yakhe kepha esaba ukuthi abazali bakhe ngeke bakuvumele ukuthi akufundele. Kepha uthe uma enye yezingane zakhe ezintathu ingathi ifuna ukufundela ukubhala noma ifuna ukuba ngumbhali angayeseka kuze kube sekugcineni.
“Okubalulekile kimi ukuthi benze umsebenzi ozobajabulisa, hhayi abazowenza ngoba befuna ukwenza imali eningi. Kanti futhi ukuba umbhali akusho ukuthi uzohlupheka,” kusho uNksz Xulu.


text:
Umndeni ufuna balengiswe ababulali
2012-12-31 10:29
New Delhi - Umndeni wowesifazane waseNdiya oyisisulu sokudlwengulwa abulawe, uthi angeke ukuthole ukuphumula kuze kuba ababulali baya kwagoqa nyawo.
"Sifuna bonke abasolwa balengiswe, sizokulwela lokho, kuze kube sekupheleni,” kusho umfowabo kamufi etshela abezindaba ze-Indian Express.
Abalisa abayisithupha babhekene namacala okubulala ngemuva kokulutha owesifazane oneminyaka engu-23 ubudala ukuba angene ebhasini eNew Delhi ngoDisemba 16 base beshintshana ngaye bemdlengula ngaphambi kokuba bamphose ngaphandle ibhasi ihamba.
Lona ushonele esibhedlela eSingapore ngoMgqubelo, kwathi ngeSonto walothiswa.
"Kunzima ukwamukela ukuthi akasekho ngempela emhlabeni, angeke ngiphinde ngizwe izwi lakhe, ngeke aphinde angifundele incwadi yesiNgisi," kukhala umfowabo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Umsekeli womphathintambo wezokulima uMnu. Seiso Moyo uthi ugatsha lwakhe kalwazi lutho ngohlelo lokwabela uzulu inhlanyelo luka Mongameli Robert Mugabe olusolwa yinhloko kahulumende uMnu Morgan Tsvangirai.
UMoyo uthi uhlelo lukaMongameli Mugabe luzimele lodwa njengoba lenkampani kahulumende iGrain Marketing Board ejayele ukuqhuba inhlelo ezinje ingekho phakathi kwalo.
UTsvangirai ubikwa ehlutshwa yikuthi uhlelo lolu lusiza abalandeli bebandla le Zanu PF kuphela. Ubikwa etshele abalandeli bakhe eBuhera ngempelaviki ukuthi kuyamangalisa ukuthi uMugabe ulohlelo lokwabela uzulu inhlanyelo lemvundiso okubiza izigidi ezingamatshumi amabili zamadollar - $20 million.
Ubikwa emangaliswa ikakhulu yikuthi imali yohlelo lolu yavela ngaphi njengoba ilizwe likhala ngokuthi kalila mali.


text:
MDU NCALANE
Ebika eseMangaung
IQEMBU elibusayo i-African National Congress, selinqume ukusungula ikomiti elizobheka ubuqotho babaholi abazotshalwa ezikhundleni ezehlukene nasemazingeni wonke kahulumeni ukunqanda inkohlakalo. Lokhu likwenze emuva kokuzinuka amakhwapha engqungqutheleni kazwelonke ka-53 ebiseMangaung kuleli sonto.
Le ngqungquthela ebihanjelwe yizithunywa ezibalelwa ku-4 500 eziphuma kuwo wonke amagatsha, ikuvumile ukuthi ubungekho umgomo olawula ukutshalwa kwamalungu alo mbutho ezinhlakeni ezehlukene. I-ANC imemezele ukuthi isibhabhadise umgomo ozobizwa ngeCadre Policy, nokuyiwona ozoqinisekisa ukuthi umuntu wayo othunywa noma yikusiphi isikhundla embuthweni nakuhulumeni kanjalo nakumasipala nasezinkampanini ezingaphansi kukahulumeni, ngabantu abanamakhono afanele lowo mkhakha abathunywa kuwona.
Iphinde yamemezela ukuthi ingqungquthela inqume ukuba kusungulwe ikomiti elizobizwa nge-Intergrity Committee, elizoba sezingeni likazwelonke nasezifundazweni, okuyilona elizoqapha ubuqotho kubaholi baKhongolose kuzo zonke izinhlaka kusukela embuthweni kuya kuhulumeni nakomasipala.
Le nhlangano ikusho lokhu ebusuku ngoLwesithathu emuva kokuphothula ukudingida umgomo wokubuyekezwa kabusha kwale nhlangano. UNobhala kaKhongolose eGauteng uMnuz David Makhura, uthi lokhu kuzoba yingxenye yezinhlelo zeminyaka engamashumi amabili ezayo okuhloswe ngayo ukuphucula i-ANC ukuze ihambisane nezibopho zayo zobuqotho, ukulwa nenkohlakalo, ukuba sebantwini nokuzwelana nabantu ngaso sonke isikhathi. Uthe ingqungquthela ivumelene ngokuthi leli hlandla leminyaka engu-20 yesibili yenkululeko lizobizwa ngeSecond phase of the Transition.
“Ingqungquthela ibhabhadise okunigi eyayixoxe ngakho ngoJuni engqungqutheleni yemigomo. Kuncane kakhulu okusha okuqhamukile la eMangaung. Udaba lokuqeqeshwa kwawo wonke amalungu ombutho kube seqhulwini. Injongo ka-ANC wukuthi kule minyaka engamashumi amabili ezayo wonke amalungu akhe ebe eseqeqeshiwe ngokwezombusazwe, ukuphatha uhulumeni, kanjalo nokuqeqeshwa kwezezimali kwalabo abasuke bezothunywa kuhulumeni. Sinamakhansela amaningi angaqeqeshiwe ngokwezimali kodwa athatha izinqumo ezinkulu nezinomthelela omkhulu kabi ezimalini kodwa ebe engazi. Lokhu kumele kuphele ngokuthi aqeqeshwe. Nawo wonke amalungu amasha azojoyina umbutho azoqeqeshwa kabanzi ngezibopho nombono nokuphokophela kwe-ANC. Ukuqeqeshwa okunzulu kuzophinde kugxile futhi nasophikweni lwentsha, okuyilona okumele lube wumthombo wokuphakela i-ANC, ngabaholi bakusasa,” kusho uMakhura.
Uthe ingqungquthela ithume isigungu esiphezulu esisha ukuba ezinyangeni ezintathu sakhe i-Intergrity Committee. “Okunye okubekwe yingqungquthela wukuthi umthetho-sisekelo kumele ulokhu uqiniswa ikakhulukazi esigabeni sokuziphatha. Kwikota yokuqala yonyaka ozayo lesi sigungu sithunywe ukuba sibumbe ibhukwana elinemigomo yokuziphatha kwamalungu bese liyashicilelwa,” kusho uMakhura.
Yile khomishana ebibizwa nge-Organisational Renewal ephinde yabheka iziphakamiso ezishubise ingqungquthela njengoba phambilini kwake kwaba nesiphakamiso sokuthi izimpiko akumele zibe noMengameli kodwa kumele babizwe ngoSihlalo bakaZwelonke. “Sikudingide kabanzi lokhu kule khomishana nengqungquthela yakubhabhadisa ukuthi izimpiko azingashintshi kodwa kumele ziqiniswe ukuze zenze umsebenzi ezasungulelwa wona okuwukuphakela umbutho omkhulu ngamalungu asevuthiwe kulezi zinhlaka okuwuphiko lwentsha nolwabesifazane,” kusho uMakhura. Olunye udaba olungene kule khomishana olwesibalo samalungu esigungu esiphezulu obekuhlongozwe ukuthi singase sincishiswe kodwa ingqungquthela yathi silungile singu-80.
UMakhura uthi konke lokhu nokunye ngeke kwenzeke ngesikhathi esincane yingakho bekudidiyele ndawonye ezinhlelweni zeminyaka engu-20 kusukela ngenyanga ezayo.


text:
IRwanda igxeka udlame lwaseDR Congo
2012-11-16 16:27
Kigali - UNgqongqoshe wezangaPhandle eRwanda uLouise Mushikiwabo usegxeke ukuqala phansi kwempi eqhubeka entshonalanga neDR Congo ephakathi kwamadelakufa eqembu i-M23 namasosha kahulumeni i-FARDC.
"Ukwenza kwabe the FARDC ne-M23 kanye nezinye izinhlangano, kumele kuphele nya ngoba kukhubaza izihlelo zokuzama ukuthuthukisa isifunda,,” kusho isitatimende sikaMushikwabo.
UMushikiwabo uthi impi eqhubeka eDR Congo isikapakela emgceleni waseRwanda.
I-United Nations ike yagxeka iRwanda yathi yeseka oshayasibhamu be-M23, uhulumeni waseRwanda uyakuphika lokhu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ususiwe esikhundleni sakhe uSimelane - Umbiko
2012-12-05 08:18
Johannesburg - UMqondisi kwezokushushiswa kwamacala omphakathi, nobelokhu esezinxushunxushwini, uMenzi Simelane, ugcine ngokukhishwa kuNational Prosecuting
Authority (NPA), ngokusho kombiko wangoLwesithathu.
Okhulumela i-NPA uBulelwa Makeke utshele iphephandaba iThe Times wathi:
"Akasasebenzeli i-NPA," ngaphandle kokunaba ngalolu daba.
Ngo-Okthoba, iNkantolo yoMthethosisekelo yahamba emazwini eNkantolo yokuDluliselwa kwamaCala ngesikhathi ivuna iDemocratic Alliance ekutheni uMengameli Jacob Zuma akahambisanga ngokomthetho ngesikhathi eqoka uSimelane.
Ngemuva kwalesi sinqumo, uNomgcobo Jiba wabe eseqokelwa kulesi sikhala, kodwa asizange sikhishelwe umphakathi isinqumo ngokuxoshwa kukaSimelane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter


text:
Ngihamba nge X5 engingaboni lutho eyenza ihluke kwezinye ezikhona lapha eMzansi.
Kumele ube yindoda engumacaphuna kusale uma uzimisele ngokuhamba ngeMercedes Benz GLS entsha.
IFIKE eNingizimu Afrika ngegiya eliphezulu ngoMashi emuva kwesikhathi eside kwa Hyundai bedla imihlathi bengangayishintshi lena endala ebikhona.
Imvula enamandla ekade liyidliva ezindaweni ezahlukene eNingizimu Afrika ikakhulukazi eThekwini muva nje, isiyenze inkampani ...
Seziningana impela izimoto asebezikhiphile kwaRenault ezelama lezi esikhuluma ngazo namuhla kodwa okuqaphelekayo wukuthi baningi abasazifela ngazo.
Uhlobo lwezimoto olubizwa ngama-Crossover lungenisile embonini yezimoto okungangokuba akekho ofuna ukusala ngaphandle kuzo.
IFord Figo isikhulile njengoba ifike kuyimoto encane kodwa manje kwaFord sebeyenze ibhobhodleyana ngokuyifaka ibhuthi.
Iveni lokwenza imisebenzi lakwaHyundai i-H100 Bakkie, lingelinye lamaveni anedumela kwaHyundai Automotive South Africa kuleli.
Akuyona imoto ongayithatha uyifaka emigwaqweni emibi yasezindaweni zasemakhaya ngoba iyazwela iVeloster Turbo.
Kwesinye isikhathi abantu abayamukeli into entsha kunalokho bafuna into endala ngoba bebazi ubuhle nobubi bayo.
Uma uyibuka iBMW M2 entsha, ucabanga isisho esithi “Dubula magazine safa yindlala” ngoba ifika nempi enkulu eyibhekise ezimbangini ...
Ayikho inkunzi ebhonga kuzwakale kulesi sibaya, kodwa kuya ngokuthi iyiphi khona ngaleso sikhathi enye isaphumile isayobheka amathole.
Emjahweni wamahhashi kujwayelekile ukuthi kube khona ihhashi elibizwa ngemfivilithi, elisuke lithenjwa ukuthi yilo elizodla umhlanganiso emjahweni.
Angazi noma yimina kuphela yini ozifela ngebhola, ogcina eselisondeza kuzona zonke izindawo nalapho lingangeni khona khaxa.
Kuyaqina ukuncintisana ezimotweni ezidume ngama “bhasi” ngoba yizona ezikwazi ukuthatha umndeni wonke uma uyindoda ezele ...


text:
Isihluku kubulawa usana olunezinyanga ezine
2012-09-27 08:15
Rustenburg - Kuboshwe izelamani ezimbili ngezinsolo zokubulala usana obelunezinyanga ezine luzelwe kwathi unina washaywa emijondolo yaseZakhele, ngaseRustenburg, kusho amaphoyisa aseNorth West.
Amadoda amathathu aya emjondolo wowesifazane anxenxa ukubona isoka lakhe ngeSonto ekuseni, kusho uCaptain Adéle Myburgh.
“Isoka labe lingekho ekhaya ngaleso sikhathi, la madoda abe esethatha lo wesifazane nosana lwakhe abayisa ngemuva kwehostela laseNtabedi,” esho.
Bashaya lo wesifazane bagwaza emhlane, esifubeni bamsika uqhoqhoqho.
Ingane yathathwa yasacazwa edwaleni yashona ujuqu.
Owesifazane wayiswa esibhedlela esisemweni esibucayi.
- Landela
IzindabaNews24 kuTwitter
- SAPA


text:
UMnyango uzofaka igxalaba ezibhedlela
2013-02-06 10:05
Durban - Liyenyuka inani lezibhedlela zaKwaZulu-Natal, abezithola uxhaso emazweni angaphandle, nesezizoba ngaphansi kwekhwapha loMnyango wezeMpilo esifundazweni, kubika iphephandaba iThe Mercury ngoLwesithathu.
UNgqongqoshe wezeMpilo esifundazweni uSibongiseni Dhlomo udalule lokhu ngesikhathi enengxoxo nephephandaba ngesonto eledlule ngesikhathi uMnyango umemezela ukuthi usuzophatha iMcCord Hospital.
Lesi sibhedlela bese kuthiwa sizovala iminyango ngemuva kokuthi kuphele izimali zoxhaso ezivela eMelika.
UMnyango ubheke nokuthenga iSt Aiden Hospital nayo eseThekwini.
Ngokombiko weThe Mercury zingu-12 ezinye izibhedlela esifundazweni ezizongena ngaphansi kwezinhlelo zikahulumeni, okubalwa iSt
Mary's eseMarianhill neSt Mary's eseMelmoth.
"Lezi zibhedlela bezixhaswa ngezimali eziphuma emazweni, kodwa manje bathi iNingizimu Afrka isikhululekile ngakho ngeke basaqhubeka noxhaso," kusho uDhlomo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UZuma ukhalise iZambia
2013-02-08 12:16
Johannesburg - UMengameli wezwe laseNingizimu Afrika uJacob Zuma, usethumele amazwi enduduzo kuhulumeni nabantu bonke baseZambia, kulandela isiphihli sengozi edlule nemiphefumulo yabantu abangaphezu kuka-50.
Ibhasi ebithwele abagibeli ishayisane neloli ngoLwesine, emgwaqeni iGreat North Road, eChibombo, esifundazweni esimaphakathi nezwe laseZambia.
“INingizimu Afrika ikanye nabantu baseZambia ngalesi sikhathi esinzima sokulahleka kwemiphefumo engaphezu kuka-50. Sizwelana kakhulu nani zihlobo, bangani kanjalo nani mindeni yabalahlekile," kusho uMengameli uZuma.
Abagibeli bebelibangise eLusaka, ingozi yenzeke ngesikhathi umshayeli ezama ukujika egwema izimoto ebeziza ngakuye, kusho osindile u-Ackim Shawa, etshela abezindaba.
Kanti-ke sekuvele ukuthi imenenja kwelinye lamapulazi yakuleli laseNingizimu Afrika, yiyo esolwayo ekudaleni le ngozi, kusho umbiko wezindaba zakwaSABC.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
'Azingaqhathaniswa izikole zoMbuso nezizimele'
2012-12-04 10:05
Cape Town - UNgqongqoshe wezeMfundo eyisiSekelo u-Angie Motshekga ukuvumile ukuthi izikole ezizimele azisoze zaqhathaniswa nezikahulumeni, ngokusho kombiko weCape Times ngoLwesibili.
Ekhuluma ngemuva kokudedelwa kwemiphumela ye-annual national
assessment ngoMsombuluko, uMotshekga uthe izikole zikahulumeni zigcwala ngokweqile kanti futhi zisilele emuva nangezinsiza zokufunda nokufundisa.
"Ngeke waqhathanisa ubhanana nama-aphula, kanjalo iRolls Royce neToyota," esho etshela leli phephandaba.
I-annual national assessment uhlelo lokuhlola izingane zika-grade 1 kuya ku-6 kanjalo no-grade 9 kwezolimo nesezibalweni.
Bangaphezu kuka-7 million abafundi ababhale lokhu kuhlolwa ngoSepthemba, nokuveze ukuthi liphansi kakhulu izinga lokukwazi ukufunda kwabafundi, kanti kumnyama kakhulu ngakuMaths.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe iphoyisa ngelokubulala
2012-12-17 13:33
Potchefstroom - Likhalelwe ngamasongo kaSigonyela iphoyisa elisolwa ngokubudula libulale isihlobo salo ePotchefstroom, kusho amaphoyisa aseNorth West ngoMsombuluko.
ULieutenant Colonel Lesego Metsi uthe leli phoyisa kusolakala ukuthi lisebenzise isibhamu somsebenzi ukudubula owesilisa, 36, ngesikhathi kuqubuka ingxabano ngeSonto ntambama.
Iphoyisa kulindeleke livele eNkantolo yeMantshi yasePotchefstroom ngoLwesibili.
Esigamekweni esihlukile, iphoyisa eliyirisevu liboshelwe izinsolo zokugwaza libulale indoda ngaseBloemhof eNorth West.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Johannesburg – Owesilisa, 45, waseLimpopo obambe iPowerball ka-R87.6 million uthi ubekhuleka njalo ngaphambi kokuthi adlale iLotto.
Le ndoda eyisisebenzi sikahulumeni ithi isineminyaka engu-16 idlala iLotto.
"Lesi yisipho esivela kuNkulunkulu,” esho esithangamini sabezindaba ebesiseGoli ngoLwesihlanu ebesibanjwe yiThuba, okuyinkampani eyongamele iNational Lottery.
Uthe ingxenye yale mali uzoyabela abampofu, ngemuva kokuthi eseqinisekisile ukuthi ikusasa lomndeni wakhe lihlelekile.
OLUNYE UDABA: Izokhuphuka ngo-40% iLotto ngesonto elizayo
“Ngizosiza abahlwempu kuthi enye imali ngiyilondoloze ukuze ngiqinisekisise ukuthi angisophinde ngihlupheke,” esho.
Le ndoda ithi yathenga i-quick-pick ka-R20 eMokopane ngoLwesihlanu.
“Kwakungathi ngiyaphupha, kungathi ngikomunye umhlaba ngesikhathi ngithola ukuthi ngiwinile,” esho.
Uthi ngesikhathi ebona ukuthi uwinile, waphumela emgwaqeni wayoshaywa umoya, ukuze adle amathambo engqondo.
Ezinye Imiphumela yeLotto


text:
Intaba
Intava lingimvelo.
Ngokuya ngosolwazi noma ososayenzi bemvelo bathi izintaba zadalwa yizintabamlilo ezenzeka uma kuqubuka okusatshe noma okusamdoko kuphuma emathunjini omhlaba kuphumele ngaphandle, bese ngemva kokuthi kome kuphenduke inhlabathi namatshe. Ngokwenkolo intaba yadalwa nguNkulunkulu, lapho uMvelinqangi ahlala khona, axhumana khona nomuntu. Kungakho intaba kuyinto eligugu kubantu abamnyama. Intaba ibaluleke kakhulu kubantu ngoba uma uphezu kwentaba uyakwazi ukubona yonke into ephansi, kanti emandulo intaba yayisetshenziselwa ukuqapha izitha ezingase zihlasele isizwe. Yingakho izinhloli zazihlala entabeni ukuqapha noma ukuvikela isizwe. Izintaba kunezintaba ezingamagugu, esizweni samaZulu, njengentaba yaseSandlwana, eMajuba eKhongela,izintaba zoKhahlamba. Ziningi izimpi ezaliwa lapho, angeke uwuqede umlando wamaZulu uma ungakhulumanga ngezintaba. Ngisho nasebhayibhelini ikhona intaba eyayibizwa ngkuthi yintaba yaseSinayi lapho uMose ahlangana khona noNkulunkulu. U-Abrahama naye wahlangana noThixo entabeni, uma uMose wasebhayibhelini wayehlangana noNkulunkulu ngasentabeni. Amasonto amaningi athatha intaba njengendawo engcwele, yingakho amasonto amaningi abekwe ezintabeni ezithize. Zikhona nje izintaba ezingamagugu ezizweni eziningi, isibonelo isizwe samaZulu, sinezintaba ezingamagugu njengezintaba Zokhahlamba, iMajuba nezinye izintaba. Kanti nesizwe samaNdebele naso sinazo izintaba ezingamagugu njengoMadlayi (intaba kayikhonjwa),uWuba noMhlopheni,iMkobola nezinye iintaba ezinomlando wesizwe.


text:
Kuqubuke imfiva eyingozi eGabon
2012-12-13 10:02
Libreville - Iziphathimandla zezempilo eGabon zithi bangu-150 okungenani abantu abalele phansi ngenxa yemfiva ebuhlungu ebaphethe, nekuthiwa itholakala komiyane.
UNgqongqoshe wezeMpilo uMarie Josee Ndombi umemezele ngoLwesithathu esitatimendeni ukuthi lezi ziguli zingeniswe ezibhedlela njengoba kusolakala ukuthi zine-chikungunya fever.
Lesi sifo sibanga imfiva, ikhanda nesimungumungwane.
IChikungunya yaqala ukubonakala eTanzania ngabo-1950 yabhebhetheleka e-Asia nase-Afrika ngabo-1960.
Yize ingavamile ukubulala abantu, kodwa abanayo kwesinye isikhathi abakwazi nokuhlala noma ukuma ngenxa yamajoyinti abuhlungu.
Ukuqubuka kwalesi sifo ngo-2007 kwathelela abantu abangu-21 000 eGabon.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Baboshiwe abaqola umshwalense eThekwini
2012-04-24 10:03
Durban - Odokotela ababili baseThekwini sebeboshiwe mayelana namacala ahlobene nenkohlakalo engafika ku-R3.5 million yokubhaliswa kwezifo ezingekho, kubika iThe Mercury.
Odokotela u-Anez Awath-Behari nobengumyeni wakhe uMahendra Pramchand baboshwe ngoMsombuluko.
Bobabili abasolwa bavele ngaphambi kweNkantolo yamaCala eMali badedelwa ngebheyili ka-R60 000 umuntu ngamunye.
UBehari noPramchand kuthiwa bebegila lo mkhuba ikakhulu besebenza neziguli mbumbulu ezingamaphoyisa.
Laba bebeqola umshwalese wenkampani yakwaBonitas ebikhokhela abantu abangaguli.
Ubufakazi buthi iziguli lezi zazingalaliswa esibhedlela kunjalo zazingatholi ngisho ukwelashwa.
Umkhuba lona wenzeke kusukela ngonyaka ka-2007 kuya ku-2008.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
UQOPHE umlando umfundi wasesikoleni sasemakhaya eNgqengelele High, eNsukaze, eMahlabathini, edabula o-A kuzo zonke izifundo zakhe zika-Matric.
UThuthukani Christopher Xulu (18) othole o-A abayisishiyagalombili ezifundweni zakhe, ube ngowokuqala ukuthi aphase zonke izifundo zakhe kusukela lesi sikole saba no-Matric ngo-2000.
Uthishanhloko waseNgqengelele, uNkk Molly Zulu, uthe namanje basamangele ngempumelelo kaXulu athe ubekhombisa ukuzimisela ezifundweni zakhe.
“Wenze okuhlukile nebesingakulindele ngokuphumelela ngalolu hlobo. Kodwa lokhu kungumphumela wokuzimisela kwesikole sonke njengoba besisebenza kanzima nabantwana ukuze baphumelele. Yena nabanye abafundi abane baphinde baba ngabokuqala ukuthola o-A ku-English kulesi sikole ku-Matric,” kusho uNkk Zulu.
UThuthukani ubengamangele kangako ngokwenza kahle kwakhe. Kunalokho ubekhululekile ethi ukuphasa kahle kuyinto aseyijwayele ngenxa yokuzikhandla kwakhe nothisha ababafundisayo.
“Esikoleni besiba namakilasi ebusika futhi lapho besize silale esikoleni ukuze sithole isikhathi esenele sokufunda. Kula makilasi besivuka ekuseni ngehora lesine sifunde size silale ngehora leshumi ebusuku,” kusho uThuthukani.
Uthe kwamsiza kakhulu ukuthi azenzele uhlelo lokufunda uqala unyaka nyakenye ngoba ubengadingi ukuthi abe sesikoleni ukuze afunde ubekwazi ukuzifundela eyedwa.
Uthe othisha babo ikakhulukazi uthishanhloko wabo uNkk Zulu nomunye obebafundisa i-Afrikaans neGeography uMnuz Siyabonga Zulu babe yinsika yabo ngesikhathi bezilungiselela.
Izifundo zakhe zime kanje, Maths 91%, Physics 86%, Life Sciences 84%, Geography 88%, Life Orientation 97%, Afrikaans 85%, English 83%, iSiZulu 85%.
Yize ephase kahle izifundo zakhe uXulu akakawutholi umfundaze futhi akazi ukuthi uzoqhubekela kanjani phambili nezifundo zakhe.
Ufuna ukwenza izifundo zikagesi, i-Electrical Engineering.
Uthe usesitholile isikhala sokufunda esikhungweni semfundo ephakeme, eMangosuthu University of Technology, kepha akekho ozomfundisa njengoba abazali bakhe bengasebenzi bobabili.
“Abazali bami abasebenzi bobabili nokuba siyaphila besisizwa yimali yesibonelelo sikahulumeni esitholwa ngubaba nezingane zasekhaya,” kusho uThuthukani.
Ubaba wakhe uMnuz Muziwenhlanhla Xulu ubejabule kodwa ukungabi nayo imali yokuqhuba indodana yakhe bekumphethe kabi.
“Besazi ukuthi uhlakaniphile kepha besingazitsheli ukuthi angaphasa zonke izifundo zakhe (ngamalengiso). Sijabule kakhulu, inkinga esesinayo wukumqhuba esikoleni ngoba mina nomama wakhe asisebenzi. Ngihola impesheni yokugula unina uholela izingane isibonelelo, yiyo le mali esibakhulisa ngayo,” kuchaza uXulu.
UNkk Zulu usezibophezele ekukhokheleni uThuthukani nomunye umfundi wakulesi sikole othole o-A abayisithupha imali yokubhalisa esikoleni kodwa sekumele bathole eyokufunda.
UThuthukani uthe kukhona umfundaze awucela kwenye yezinkampani zikagesi kodwa ayikaze imphendule.


text:
SANDILE MAKHOBA noFANELESIBONGE BENGU
IVALWE ngegiya eliphezulu inyanga yabantu besifazane ezindaweni ezahlukene kuleli njengoba imicimbi ibithe chithi saka.
Enxanxatheleni yezitolo, iGateway Theatre of Shopping endaweni ebizwa ngokuthi yiWave House, bekunomcimbi obekuboshelwe kuwo izintandokazi zabaculi.
Kulo mcimbi obungoLwesihlanu ebusuku, bekukhona umculi wakuleli dolobha, uZakhele “Zakes Bantwini” Madide, Ringo Madlingozi, Zonke Dikana neMalini.
Laba baculi babusise abantu ngolozolo lwamanoni abo anezinhlamvu ezikhuluma ngothando.
URingo ukhombise ukuba nesipiliyoni kulo mkhakha womculo njengoba esaqhubeka nokuhlanyisa abantu esiteji, ubethi nje evula umlomo abantu beculisane naye.
NakuZakes kube ngesifanayo njengoba naye agcina ukukhipha i-albhamu ngo-2010 ethi Love, Lights & Music kodwa izingoma zakhe bezingababhori abantu, kanjalo nemidanso yakhe.
NaKwaMashu kube ngesifanayo lapho khona umculi ongaphansi kwenkampani kaL’vovo Derrango, uFar ebenze khona umcimbi eLacoste Lounge yodumo kuleli lokishi. Bekunandisa AmaGroovies, Bullistic, DJ Kotin, Merlon, DJ Le Soul, Happy Gal, Mondli Ngcobo, L’vovo Derrango noFar nabanye abaningi.
USosha we-745 Records ushiye abantu bengawuvali umlomo ngengoma yakhe entsha ethi AmaBlue.
Lo mculi osesebenza no-Arthur Mafokate uthe uzokhipha i-albhamu ngaphambi kokuphela konyaka.


text:
Kunconywe isigwebo sowelobhejane
2012-11-09 16:38
Johannesburg - UNgqongqoshe woMnyango wezobuLungiswa uJeff Radebe, wamukele isigwebo seminyaka engu-40 esinikwe indoda edabuka eThailand, elahlwe yicala lokushushumbisa nokuzingela obhejane, kusho okhulumela uMnyango uMthunzi Mhaga.
"UNgqongqoshe uJeff Radebe ushayele ihlombe abeNational Prosecuting Authority kanye nabezomthetho, ngokukhishwa kwalesi sigwebo,” kusho umyalezo kaMhaga.
"Ukuzingelwa kobhejane kanye nokushushumbiswa kwezimpondo zabo kubhincisela nxanye uhulumeni, ezemvelo kanjalo nomnotho wezwe.”
UChumlong Lemtongthai uvume icala ngaphambi kweMantshi eNkantolo yaseKempton Park, lona nethimba lakhe kukholakala ukuthi bazingela okungenani obhejane abangu-26.
Bangaphezu kuka-500 obhejane asebebulewe kuleli kusukela kuqale unyaka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ngiwulindele owangempelasonto - Larsen
2012-12-07 14:41
Johannebsurg - Njengoba abaningi bethamunda ngomdlalo womkhaya baseSoweto, umqeqeshi weBloemfontein Celtic uClinton Larsen uthi nowomkhaya baseFree State uzoba nomuzwa ofanayo.
Lo uzoba phakathi kwePhunya Sele Sele neFree State Stars.
"Kuhlezi kuyimpi uma kuhlangana la maqembu," kusho uLarsen ngaphambi komdlalo wangeSonto ePhuthaditjhaba.
ICeltic, nelele endaweni yesishiyagalombili ohlwini lwePremiership ngemuva kwemidlalo engu-13, izimisele ngokuqhubeka la igcine khona ngesikhathi inqoba iTelkom Knockout ngesonto eledlule ngesikhathi ihlula iMamelodi Sundowns ngo 1-0 eThekwini.
"Wonke umuntu ulindele ukusithobisa kulandela iTelkom Knockout, ngakho sifuna ukubabonisa into yamehlo," kusho uLarsen.
"Ngeke senze njengamanye amaqembu ngaphambilini, sinqobe kuthi umdlalo olandelayo sihlulwe kuwo."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Zizoya enkantolo iziboshwa ezathumba udokotela
2012-12-12 16:24
Bloemfontein - Iziboshwa ezimbili ezavalela udokotela nomhlengikazi, ejele iMangaung Maximum Security Prison, zizobhekana necala lokuthumba nokulimaza.
Lokhu kuvezwe ngamaphoyisa ngoLwesithathu.
ULieutenant Colonel Thandi Mbambo uthi iziboshwa zizovela ngaphambi kweNkantolo yeMatshi yaseBloemfontein, ngoLwesihlanu.
USibusiso Nkosi no-Abraham Mabe bathumba udokotela nonesi, isikhathi esingamahora angu-48.
Umhlengikazi wathola ukulimala, wase ededelwa ngemuva kwamahora ambalwa, udokotela yena baqhubeka nokumthumba.
Iziboshwa zagcina zinqotshwa ngamaphoyisa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Bathe abamudle bamfele uJack Parow
2012-05-02 10:03
Cape Town - Usaziwayo ocula ngesiBhunu uJack Parow kudingeke ukuthi akhishwe esiteji ekade ecula kuso endaweni yaseNewcastle, KwaZulu-Natal ngesikhathi abantu ekade behambele ikhonsathi bethi abamudle bamfele ngenxa yokunengwa yizinhlamvu zomculo wakhe, kubika iphephandaba iCape Times.
Iqeqebana lisabise uParow, ogama lakhe langempela nguZander Tyler, ngoLwesihlanu ebusuku.
Iqeqebana leli lithe licasulwa inhlamba ayicula udede.
Indoda ethize izame ukugibela esiteji isho ukumgxavuna kwasiza amaphoyisa.
Abanye ekade bekhona babhale kuFacebook bathi uParow uyisikhonzi sikaSathane futhi uyihlazo elilulaza ulwimi lwesiBhunu.
Umculi utshele iphephandaba le ndawo wathi akumkhathazi ukugxekwa kwakhe.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Zimkhalele obulale intombi
2012-10-29 14:03
Johannesburg - Kubulawe owesimame ngesikhathi kunengxabano phakathi kwakhe nesoka lakhe eDutywa, kusho amaphoyisa ase-Eastern Cape ngoMsombuluko.
UCaptain Jackson Manatha uthe lezi zithandani zaba nengxabano ngoMgqibelo ebusuku ngemuva kokuba lona wesifazane ethole umyalezo ophuma kwenye intombi ocingweni lesoka lakhe.
“Kusolakala ukuthi isoka lisebenzise isigodo ukushaya lona wesifazane... Uthe akabonanga ukuthi ushonile njengoba avele wathula ngesikhathi emshaya."
Isoka liqale ukubona ukuthi lona useshonile ngeSonto ekuseni labe selibiza amaphoyisa.
Libe seliboshwa kanti lizovela eNkantolo yeMantshi eDutywa ngoLwesibili.
- Landela
IzindabaNews24 kuTwitter
- SAPA


text:
Kuhlaselwe enkambini eSyria
2013-01-03 15:02
Beirut - Izishoshovu zaseSyria zikanye nabezindaba, zithi isimo sishubile ngasenkambini yamasosha enhla nezwe.
Inhlangano yamalungelo ezinze eBrithani, iSyrian Observatory for Human Rights, ithi izihonga zingenise enkambini eTaftanaz, enhla nesifundazwe i-Idlib.
Isiteshi sezindaba iSANA, sibike sathi amasosha kahulumeni avimbe izidlamlilo ebezizama ukungenisa, kwanuka umsizi.
I-Observatory ithi ukuhlasela kuqale ekuseni ngoLwesine, ngezikhathi izidlamlilo zizama ukudla inkambi yamasosha.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
KUSHONE ngokuzuma uMengameli waseGhana uJohn Atta Mills, ngokusho kwesitatimende esikhishwe ihhovisi likamengameli wakuleli lizwe lase-Afrika izolo ebusuku.
Ukushona kukaMills, obephethe izwe elingelesibili elihamba phambili emhlabeni ngokukhiqiza ukhokho, kwehle ngemuva kwezinyanga ezimbalwa kulindeleke ukuthi angenele ukhetho okwesibili kulelizwe eliseNtshonalanga ye-Afrika. IGhana inconywa ngokuhambisa izinto zayo ngokwenqubo yentando yabantu nokukhula ngamandla komnotho wayo.
“Kubuhlungu impela ukuthi sizithole sesimemezela ngokushona ngokuzuma kukaMengameli wezwe laseGhana,” kusho isitatimende esithunyelelwe abakwa-Reuters izolo ebusuku.
Siqhuba lesi sitatimende sithe uMills (68) ushone ngemuva kwamahora ambalwa ekhale ngokugula kodwa akukho okunye okukhishiwe ngokugula kwakhe.
Omunye wabasizi bakaMills ocele ukuthi angadalulwa uthe uMengameli ubekhale ngezinhlungu ngoMsombuluko ebusuku wabe eseshona izolo ntambama ngesikhathi isimo sakhe sempilo siba simbi kakhulu.
UMills ubesanda kubuya eMelika la kade eyohlolwa khona isimo sempilo yakhe.


text:
ABENYUNYANA iNational Union of Metalworkers of South Africa (Numsa) sebeyiphikisile imibiko yokuthi le nyunyana izosulwa emagameni ezinyunyana zabasebenzi wuMnyango wezabaSebenzi.
“Singabenyunyana sidinwe kabi futhi simangele yile mibiko,” kusho uNobhala-jikelele weNumsa, uMnuz Irvin Jim etshela izintatheli eGoli.
UJim uthe inyunyana iphendule yonke imibuzo ngeminingwane yayo yokuphathwa kwezimali ehanjiswe eMnyangweni wezabaSebenzi.
Uthe bathole incwadi ivela eMnyangweni wezabaSebenzi inombuzo odinga kucaciswe into encane ngo-Agasti.
Uthe kusukela kufike leyo ncwadi kucacile ukuthi uMnyango ubucabanga ukuthi iNumsa icwaninga amabhuku ayo ezimali ngokwehlukana nakuzwelonke nasezifundazweni.
“Sibanikile isiqinisekiso sokuthi iNumsa iyinyunyana kazwelonke ngakho amabhuku ethu ezimali ahlanganisa nokusetshenziswa kwezimali ezifundeni,” kusho uJim.
Uqhube wathi lolu kwakuwudatshana nje oluncane olwalungaxazululeka ngisho ocingweni.
Inyunyana yabuye yabuzwa nangemininingwane yokucwaningwa kwamabhuku ayo kwango-2010 ngenxa yokuthi uMnyango wawungenawo umbiko ophelele.
“Siyiphendulile yonke imibuzo esasibuzwe yona” kusho uJim.
Uthe: “Lonke lolo hlelo yinto eyayingenzeka nje ngaphandle kokuthi indaba ize yenziwe ihaba kuze kubukeke sengathi iNumsa ayethembekile.”
Iphephandaba iSowetan ngoLwesithathu likhiphe umbiko othi izinyunyana eziningi ezingaphansi kweCongress of South African Trade Unions (Cosatu) zehlulekile wukuletha imibiko ngemininingwane yokucwaningwa kwamabhuku azo nesibalo samalungu azo kusukela ngo-2009 okuyinto ephambene neLabour Relations Act.
Libike nokuthi zimbili kuphela izinyunyana ezingaphansi kweCosatu ezilandele yonke imigomo yoMnyango wezabaSebenzi. INumsa icasukile yile mibiko. – Intatheli yeSolezwe


text:
Ngingayazi kanjani intando kaNkulunkulu empilweni yami? Lithini iBhayebheli ngokwazi intando kaNkulunkulu esimeni esithize?
Umbuzo: "Ngingayazi kanjani intando kaNkulunkulu empilweni yami? Lithini iBhayebheli ngokwazi intando kaNkulunkulu esimeni esithize?"
Impendulo: Ngingayazi kanjani intando kaNkulunkulu empilweni yami? Lithini iBhayebheli ngokwazi intando kaNkulunkulu esimeni esithize;
1 Yenza isiqiniseko sokuthi okucelayo nome okwenzayo akusikholoku iBhayibheli likunqabelayo.
2 Yenza isiqiniseko ukuthi ucela noma wenza ukudumisa uNkulunkulu futhi kusiza ukukholwa kwakho.
Uma loku okubili kuyiqiniso kodwa uNkulunkulu akakuniki lokhu okucelayo, kusho kona ukuthi intando kaNkulunkulu ayikho kulokho okucelayo noma udinga ukulindela kancane ngokubekezela. Ukwazi intando kaNlulunkulu kwesinye isikhathi akulula. Abantu bafuna ukuthi uNkulunkulu abatshele ukthi ufunani - Basebenze kuphi, Bahlale kuphi futhi bashade nabobani njalo – njalo. uNkulunkulu akabanikezi abantu umyalezo ngqo. uNkulunkulu usinekela ukuba sikwazi ukuzikhethela kuzo zonke izinto.
AbaseRoma 12; 2, Ningalilingisi leli lizwe, kodwa niguqulwe isimo ngokwenziwa ibe intsha ingqondo yenu, kube nibe nokuhlolisisa okuyintando kaNkulunkulu, okuhle, nokuthandakayo, nokupheleleyo.
Buyela ekhasini lekhaya lesiZulu
Ngingayazi kanjani intando kaNkulunkulu empilweni yami? Lithini iBhayebheli ngokwazi intando kaNkulunkulu esimeni esithize?


text:
Kushone 5 kudutshulwa eMelika
2012-12-10 14:02
Porteville - Ikhale iphindelela insimbi yasesontweni ememezela ngokushona kwabantu besigodi esithile eTule River Indian Reservation ngemuva kokuthi indoda ivuke umbhejazane idubula kwasani eyibona phambi kwayo.
Kulesi sigameko kushone owesifazane nezingane zakhe ezintathu, nomsolwa washona edubulana namaphoyisa.
Iziphathimandla zivimbezele uHector Celaya, 31, emgwaqeni osemaphandleni ngoMgqibelo ebusuku kulandela lesi sigameko esishiye nezinye izingane ezimbili zilimele.
UCelaya ushone ngesikhathi amaphoyisa evulela ngenhlamvu.
Akekho owaziyo ukuthi uCelaya ubesukwe yini ngesikhathi ebulala izihlobo zakhe.
Enye ingane edubulekile igcine ngokushonela esibhedlela.
- Landela
IzindabaNews24 kuTwitter
- Sapa - AP


text:
Sifuna ukugqama eningini - Khoza
2012-09-11 08:35
Johannesburg - Isikhulu se-Orlando Pirates u-Irvin Khoza uthe akukho okuningi angakusho kumqeqeshi omusha uRoger de Sa, ngoba vele ukuqokelwa kulesi sikhundla kuxoxa indaba kukodwa, kubika iKickOff.com.
UDe Sa unikezwe inkontileka yeminyaka emithathu, necacisayo ukuthi ngeke kuqinisekiswe ukuthi uyohlala kuze kube sekupheleni kwayo.
UDe Sa ungumqeqeshi wesine kuleli qembu ezinyangeni ezingu-18.
"Ebholeni lakuleli akudingeki ulokhu ubeka imithetho mayelana nokulindelekile kumqeqeshi ngoba abalandeli yibo abashayela inqola yebhola," kusho uKhoza.
UDe Sa ungene ezicathulweni zika-Augusto Palacios kanti kulindeleke alethe ushintsho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Isiphepho sicekele phansi izindlu eKZN
2012-12-10 10:04
Durban - Zibalelwa ku-450 izindlu ezicekeleke phansi njengoba bekunesiphepho eMnambithi, enyakatho neKwaZulu-Natal, kanti kuthiwa isimo sezulu esingesihle sisazoqhubeka, kubika izindaba zeSABC.
Okhulumela eziphathelene nezinhlekelele kulo mkhandlu uDan Mkhize uthe abethimba lezinhlekelele sebeqalile ukunikezela ngosizo kulabo abathintekile.
UMkhize uthi bathole noxhaso lwezingubo, ukudla nezinye izinsiza ezinhlanganweni ezingekho ngaphansi kukahulumeni.
Kuwe izindlu, ezinye zaphephukelwa wuphahla.
Ube esexwayisa abantu ukuthi bahlale beqaphile njengoba kubikwa ukuthi sizoqhubeka isimo sezulu esingesihle kulezi zinsuku ezizayo.
Kuthiwa lesi siphepho besihambisana nesichotho.
Abangenazindawo bakhosele emahholo omphakathi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kuzomcebisa ukukhulelwa uKim
2013-01-04 07:38
Los Angeles - Kubukeka kuzomsebenzela ngendlela ukukhukhulelwa kwakhe uphuma langa sikothe onguKim Kardashian, njengoba kuzomngenisela imali ebalelwa ku-$16 million.
Intokazi lena ikhulelwe umntwana wayo wokuqala nesoka layo uKanye West.
UKim uphezu kwezingoxo nezikhulu zesiteshi sikamabonakude othize, esihlela ukuqopha ukusuka nokuhlala kokukhulelwa kwakhe.
Akupheli lapho, uzophinda abe ngubuso bezigcobo eziningi ezisetshenziswa ngomama abakhulelwe.
Umthombo othembekile utshele abezindaba zeThe Sun wathi: "UKim bazomqopha ngazo zonke izikhathi uma eya kodokotela, bazomkhokhela isamba esingu-$16m. Baningi abafuna ukusebenzisana naye njengoba ezithwele."
Izithandani lezi kuthiwa zanquma ukuba nomtwana ngemuva kokuchitha isikhathi nendodakazi kaBeyonce noJay-Z uBlue Ivy, onezinyanga ezingu-11 ubudala.
"Yize noma uBeyonce noKim bengazwani kahle, uBeyonce waba ngowokuqala ukuhalalisela uKim, ekukhulelweni kwakhe," kusho umthombo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Channel24


text:
Ubenekhono umhleli oshonile - Umbiko
2012-07-02 14:01
Johannesburg - Kudlule emhlabeni uqweqwe lwentatheli eyake yasebenza njengomhleli wezindaba ephephandabeni iSowetan, kusho imibiko yangoMsombuluko.
UBongani Keswa, 48, udlule emhlabeni ngemuva kokushikiliswa wumdlavuza, ushonele esibhedlela iCharlotte Maxeke Johannesburg
Academic Hospital, ngesithuba zawo-19:00 ngeSonto.
UKeswa wake wasebenza njengomhleli wephephandaba iSunday World.
"Enye yezinto ezihlezi obala ngoBongi, yikhono lakhe abelibonakalisa emsebenzini," kusho isikhulu sakwa-Avusa, esiphinda sibe ngusihlalo we-SA National Editors' Forum (Sanef), uMondli
Makhanya.
"Ubenobunyoninco bokusebenzisa amagama," kusho uMakhanya.
UMakhanya uthe uKeswa ubezinikele kangangoba waze waqhuba izifundo zakhe ngoba elwela ukwenza kangcono umsebenzi wakhe.
– Landela IzindabaNews24 kuTwitter (@IzindabaNews24).
- SAPA


text:
Kugxekwa isiphakamiso nge-Addington
2013-01-18 14:07
Durban - Isiphakamiso sokuthi kuvalwe okwesikhashana isibhedlela saseThekwini i-Addington
Hospital, sekuthole ukugxekwa ngusoseshini wezempilo iSouth African Medical Association
(Sama), kubika iThe Mercury.
Umengameli weSama uDokotela Mzukisi Grootboom uphendule isimemezelo seNhloko yoMnyango uSibongile Zungu wathi umqondo wokuthi kuvalwe isibhedlela awucatshangisiswanga kahle.
“Angeke uMnyango uvale isikhungo esiwusizo kangaka, uma sivala baningi abantu abazohlukumezeka. Iziguli kumele ukuthi zithole ukunakekelwa."
UGrootboon uthi bengusoseshini basazohlangana noZungu kudingidwe ngalolu daba.
UZungu uveze ukuthi uMnyango uzokhuluma namalungu omphakathi, ngenhloso yokuthola izimvo zawo mayelana nokuvalwa kwe-Addington, ekubhekeke ukuthi lungiswe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kusha umsebenzi emayini iKusasalethu
2012-10-25 12:00
Johannesburg - Babalelwa ku-5 400 abasebenzi basenkamapnini iHarmony Gold abatheleke emsebenzini ngoLwesine ekuseni, kulandela ukuhlala isikhathi eside emakhaya bengene esitelekeni esingaphasisiwe.
Inkampani ibinqume ugwayi katiki inqumele laba basebenzi basemayini iKusasalethu, ngaseCarletonville.
"Sithokozile kakhulu ngesilinganiso sabasebezi abakhona,” kusho okhulumela inkampani iHarmony Gold, uMarian van der Walt.
"Sithe akubuye bonke abasebenzi, asinaso isibalo esiqondile salaba abakhona, nokho baningi abasebenzi abakhona.”
NgoLwesibili inkampani yabika ukuthi isilahlekelwe yizilinganiso segolide elingu-13 000 ounces, njengoba abasebenzi bebengene esitelekeni, inkampani iHarmony Gold iyinkampani yesine ngobukhulu emhlabeni, ezinkampanini ezikhiqiza igolide.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Bahlengwe kwi-tsunami abakuleli
2012-04-11 16:38
Cape Town - Abantu baseNingizimu Afrika bangu-27 bahlengwe emagqumeni aseThailand edolobheni lasePatong, bebalekela isishingishane samagagasi olwandle ahlasele indawo ngoLwesithathu.
Ukuhlasela kwesishingishane kuholele ekutheni kube nokwesabela ukuthi kungase kuhlasele i-tsunami.
Abantu abahlengiwe bahlanganisa umsakazi uClarence Ford nosazaiwayo u-Alistair Izobell.
U-Izobell utshele abezindaba zeNews24 wathi bebesesikebheni esiqhingini ngesikhathi kuhlasela isishingishane.
“Amaphaphu aphansi kithi sonke. Bonke abantu bazamile ukuselekelela,” kusho u-Izobell.
Bonke abahlali abasePatong, basusiwe kulendawo kuze kuba kuqondakala kahle nge-tsunami.
– "Like" ikhasi lethu ku-Facebook uze ukwazi ukujoyina inkulumo ngolimi
lwakho.
– Landela IzindabaNews24 kuTwitter (@IzindabaNews24).
- News 24


text:
Iphoyisa lidubule obezama ukuliphuca isibhamu
2013-02-18 12:03
Johannesburg - Iphoyisa lidubule lalimaza umlisa wase-East London, kusho uphiko oluphenya amacala amaphoyisa i-Independent Police Investigative
Directorate (Ipid), ngoMsombuluko.
Okhulumela i-Ipid uMoses Dlamini uthi indoda lena idutshulwe esiswini ngeSonto, lesi sehlakalo senzeke ngesikhathi amaphoyisa ejaha isigebengu.
"Iphoyisa livinjwe ngamadoda amane ngesikhathi lijaha obesolwa ngokugqekeza, bazame ukuliphuca isibhamu lase lidubula kwaba kane."
Iphoyisa libe selibaleka lafike labika isehlakalo, ngesikhathi libuya namanye amaphoyisa, bazithele kwi-ambulensi ebithwele umlisa odubuleke esiswini.
Umlisa odubulekile, ungomunye walaba abazame ukuvimba iphoyisa.
Amaphoyisa asevule icala lokushaya nelokucekela phansi impahla, abophiko i-Ipid bayaphenya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Lihlehlisiwe elikaMoyo lokuphanga
2012-03-28 14:39
Pretoria - Isiboshwa esidume ngokweqa uBongani Moyo nabanye abathathu bavele eNkantolo yeMantshi yasePitoli ngamacala okuphanga behlomile ngoLwesithathu.
Izindaba zomsakazo weSABC zibike ukuthi uMoyo, uLeon Ncube, uKhumbulani Sibanda noThabani Sibanda bazobuyela enkantolo ngoMeyi 4.
UMoyo weqa ejele laseBoksburg ngoMashi wangonyaka odlule.
Wabanjwa ngasemngceleni iBeitbridge eLimpopo, ezama ukungena kuleli ephuma eZimbabwe.
Ngo-Agasti, weqa esenkantolo ePitoli ehamba ngemikhoba.
UMoyo nasolwa nabo uThemba Dube noKhumbulani Sibanda bazama ukweqa ejele lasePitoli ngoMashi 14.
Umuntu odayisa amaphephandaba emgwaqeni nguye owahlaba umkhosi, base bebanjwa.
Babekwe uhide lwamacala okuphanga behlomile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UBudha
uBudha, (noma Buddha ngesiPali nesiNgisi) wenkolo kaBudha, ungumuntu ube ekhanyisa. Akuzwi intukuthelo futhi akuhlupheki. Uphelile ngakuzalwa kabusha ngoba uqonda isimo semhlobo, ngakho-ke ukhulula eNirvana. Igama "uBudha" uyasebenziswa futhi yena Siddharta Gautama, ungumlandeli wenkolo kaBudha wokuqala. uBudha akungusithixo. Inkolo kaBudha akukholwi ngezithixo. Abantu bonke bazokwazi ukuba uBudha, uma bafunda ihlakanipho nobuntu nothando.
Inkolo kaBudha laqala eNdiya iminyaka emikhulungwane mabili namakhulu amahlanu kade.


text:
Umyeni kwelokubulawa kukankosikazi ona-17
2013-01-28 12:03
Johannesburg - Umakoti oneminyaka engu-17 ubudala, ogane usomabhizinisi oneminyaka engu-44 ubudala, utholakale eshonile emzini wakhe oseProea Glen, eSoweto.
Umyeni walona ungumsolwa ophambili ecaleni lokubulawa kwakhe, kusho umbiko weSowetan.
Umufi engeke lidalulwe igama lakhe kuze kwaziswe izihlobo, utholakale evalwe umlomo futhi eboshiwe.
Iziqashi ebezihlala kulo muzi, zithi zezwa abashadikazi bexabana, kodwa zanganaka ngoba zazi ukthi awukho umuzi ongenazinkinga zawo.
"Umyeni wakhe wasitshela ukuthi kunomuntu ekwakumele ahlangane naye ngelanga ashona ngalo," kusho iziqashi zitshela iphephandaba.
Isihlobo sikamufi sithi iyethusa indlela umkhwenyana enza ngayo ngesikhathi sitheleka.
"Wavele weqa uthango wagijima wangena ngomnyango wangemuva, wafica isidumbu somkakhe phakathi endlini, wase ebiza amaphoyisa."
Abashadikazi babopha elikasofasilahlane ngoMeyi nyakenye, kuthiwa bebengakaze babike zinkinga emshadweni wabo.
Okhulumela amaphoyisa aseSoweto uWarrant Officer Kay Makhubela, uqinisekise ukuboshwa komsolwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kugwetshwe isigayigayi seqembu lamaSulumane
2013-02-28 16:11
Dhaka - INkantolo yamaCala ezeMpi eBangladesh, igwebe intambo inhloko yeqembu lamaSulumane, kwaqubuka impi nombhikisho edolobheni iDhaka, kwashona nabathize.
Bane abantu abadutshulwe babulawa ngesikhathi kuqubuka udlame, ngemuva kokuthi inkantolo ilahle ngecala uDelwar Hossain Sayedee, oyiphini eqenjini iJamaat-e-Islami, elisolwa ngamacala odlame kusukela ngempi yango-1971.
Umshushisi uSyed Haider Ali, uthe uSayedee ugwetshwe intambo ngemuva kokuthi etholakale namacala okubulala awokucekela phansi impahla kanye nokudlwengula.
Laba kuthiwa babephoqa abantu ukuthi bayeke inkolo yamaHindu, kuze bezokuba ngamaSulumane.
Balinganiselwa ku-20 abantu asebebulewe kusukela kwakhishwa lesi sigwebo mhlaka-21 Januwari.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone 9 kubangwa umhlaba eDRC
2012-12-17 15:03
Johannesburg - Kushone abantu abayisishiyagalolunye, okubalwa nengane egencwe yabulawa, ngesikhathi kubangwa amasimi enkabeni yeDemocratic Republic of Congo, kubika iRadio Okapi ngoMsombuluko.
Kulimale inqwaba yabantu kwashiswa nezindlu endaweni esemaphandleni esifundazweni i-Oriental, nesicebe ngedayimane.
Lesi sigameko senzeke ekuseni ngeSonto.
Ukubangwa komhlaba kulesi sifunda kuphenduke kwaba nodlame.
- Landela
IzindabaNews24 kuTwitter
- Sapa-DPA


text:
Kuhlaselwe isibhedlela eSyria
2012-11-22 14:01
Allepo - Ibhanoyi lezempi eSyria lishaye ibhilidi eliseduze nesibhedlela e-Aleppo, labulala cishe abantu abangu-15 lacekela phansi isakhiwo sezempilo enyakatho nedolobha, kusho izishoshovu ngoLwesine.
Lesi kwabe kuyisibhedlela esizimele sikasomabhizinisi ozwana kakhuku noMengameli uBashar Assad, iDar al-Shifa Hospital, kanti bese siphenduke isibhedlela sokusiza abantu, sinodokotela abangamavolontiya, namanesi, abebesizwa yiqembu eliphikisayo ngenxoso yokuhlenga izakhamizi kanye namavukelambuso.
Lesi sakhiwo sesihlaselwe cishe izikhathi eziyisithupha ezinyangeni ezimbalwa ezedlule, kodwa bekulimala kakhulu uphahla.
NgoLwesithathu ebusuku, amabhanoyi ezempi aqhushumbise ibhilidi elihlangene nesibhedlela, ngaleyondlela neDar al- Shifa yaphenduka izingcucu, kusho izishoshovu.
URami Abdul-Rahman, oyisikhulu sezingqapheli zamalungelo abantu, uthe cishe kufe amavukelambuso angu-11 ngesikhathi ibhanoyi lidubula.
Abashonile bahlanganisa nodokotela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone abathathu emlilweni eKapa
2013-02-04 16:30
Cape Town - Intombazanyana eneminyaka eyisithupha ubudala kanye nabesifazane ababili, bashonile esehlakalweni somlilo oqubuke eMitchells Plain, kusho izikhulu eKapa ngoMsombuluko.
Inganyana yomfana kanye nomunye wesifazane basesimweni esingesihle, kusho okhulumela abezinhlekelele eKapa uWilfred Solomons-Johannes.
Umlilo uqubuke eTafelsig, ngeSonto ebusuku, kushe umuzi nomjondolo ongaphandle.
UMinnie Simmons, 42, Charlene Simmons, 6 kanye no-Amanda Claasen, 19, bashonile kulo mlilo kwathi uChristina Lotz, 67, nenganyana yomfana enamasonto ayisikhombisa ubudala, bona bangeniswa esibhedlela.
Amanye amalungu omndeni ahlinzekwe ngezinsiza ezihlanganisa izingubo zokwembatha, kuyaphenywa imbangela yomlilo.
– Landela Izindaba News24 kuTwitter
(@IzindabaNews24).


text:
SIMPHIWE NDWANDWE
AMAJELE abizwa ngamadolobha akhiwe kuwo asezoguqulwa amagama anikezwe lawo magama anikeza ithemba futhi anokugqugquzela ababoshiwe ukuthi balungise izigwegwe bazalwe kabusha empilweni.
UMnuz Zack Modise, owayeyiPhini loMphathi wezokuHlunyeleliswa kweziMilo emajele kazwelonke, uthe umjikelezo wokuqala wokwethiwa kwamajele sewuphothuliwe sekulindwe ukuthi uNgqongqoshe walo Mnyango osanda kuthatha izintambo, uDkt Sibusiso Ndebele, enze isimemezelo.
UModise uthe isimemezelo sizokwenziwa maduze uma sekuhlangane iPhini likaNgqongqoshe, uMnuz Ngoako Ramotlhodi, naye uNdebele bathatha isinqumo ngamagama amasha.
Amajele azokwethiwa kabusha angu-11 kodwa kwabuye kwaphakanyiswa igama lejele laseNcome ukuthi nalo liguqulwe igama. UModise uthe isinqumo mayelana nokuthi liguqulwe manje igama lejele laseNcome sizothathwa nguNdebele noma lifakwe emjikelezweni wesibili kwazise akukaze kulalelwe zethulo zezakhamuzi ngegama ezingathanda libizwe ngalo.
“Sifuna ukuthi abantu ababoshiwe bakuqonde kahle ukuthi yini elindeleke kubo emajele ababoshelwe kuwo. Lokhu bazokubona befika nje ngalo igama lejele abagwetshelwe kulo,” kusho uModise.
KwaZulu-Natal amajale azoqanjwa kabusha yi-Durban-Westville, elaseMgungu-ndlovu iNew Prison. Phakathi kwamagama okwanxuswa ukuthi kubizwe ngawo ijele i-Westville kwakukhona nelalowo owayeyisishoshovu se-ANC u-Andrew Zondo owaqhumisa ibhomu eManzimtoti ngo-1985. Negama likaMnuz Robert Mcbride owayengukhomishana wamaphoyisa eKurhuleni, eGoli laphakanyiswa ngeqhaza lakhe emzabalazweni.
UModise, osengukhomishana wamajele eGauteng, uthe abantu baphakamisa namagama ezishoshovu zezombusazwe ngakho uNdebele uzocubungula ukuthi kufanele kusetshenziswe maphi amagama afanele.
Kwezinye izifundazwe kuzokwethiwa kabusha lamajele: Barberton, Modimolle, Johannesburg, Pretoria Central, Leeuwkop, St Albans, East London, Pollsmoor ne-Kroonstad.


text:
Kushone 17 kuhlaselwa eBaghdad
2013-01-22 16:22
Bangdad - Izehlakalo ezahlukene zokuhlasela ngamabhomu ezenzeke ngoLwesibili, zishiye abantu abangu-17 beshonile eBaghdad, kusho amaphoyisa angathandanga ukudalulwa.
Yize noma bengekho abaphumele obala bavuma umonakalo, izinsolo zithi abahlaseli yiqembu iSunni, elidlelana ne-Al Qaeda.
Ukuhlasela kokuqala kwenzeke ekuseni eMahmoudiya, endaweni eqhele ngo-30 kilometers nenhlokosolobha, bahlanu abantu abashone kulesi sehlakalo kwalimala kambi abanye abangu-15, kusho amaphoyisa.
Kwesinye isehlakalo idelakufa liziqhumise ngebhomu eTaji, kwashona abantu abayisikhombisa kwalimala abanye abangu-26.
Isehlakalo sokugcina senzeke eShula, kuqhume imoto ebipakiwe icushwe ngamabhomu, kwashona abantu abahlanu kwalimala abangu-15.
– Landela Izindaba News24 kuTwitter
(@IzindabaNews24).